text:
Abagenerwabikorwa b’umushinga UKAM wa Komisiyo y’ubutabera n’Amahoro y’Arikidiyosezi ya Kigali bavuga ko igihembwe k’ihinga C cy’umwaka wa 2019 na 2020 bahinze imboga nyinshi zibafasha kwihaza mu biribwa banasagurira amasoko.
Ubusanzwe mu buhinzi haba ibihembwe by’ihinga 2 aribyo bita igihembwe cya A na B igihembwe cya C ntikibarwa kuko haba ari mu gihe cy’impeshyi imvura itagwa ahubwo ari mu gihe cy’isarura ry’imyaka yeze mu gihembwe cy’ihinga B, igihembwe cy’ihinga cya C hahingwa ibishanga kuko ariho haba hari amazi.
Abagenerwabikorwa b’umushinga UKAM batanga ubuhamya bw’uko bahuguwe gukoresha amazi yo mucyigaya cya Cyohoha bakabasha kubyaza ubutaka bw’imusozi umusaruro aho bahinze imboga zinyuranye zikabafasha kwihaza mu biribwa ndetse bagasagurira amasoko bakabona amafaranga yo gukemura bimwe mu bibazo bahura nabyo mu buzima bwa buri munsi.
Ubu buhamya butangwa n’abagenerwabikorwa buyu mushinga bavuga ko mu gihe cy’impeshyi babaga nta mirimo myinshi bafite yo gukora ahubwo ugasanga abagabo bamwe bajya kwinywera inzoga mu mafaranga bavanye mu musaruro bejeje mu gihembwe cy’ihinga B.
Uwimana Beatha avuga ko bahuguwe uburyo bwo kubyaza umusaruro igihe cy’impeshyi bagahinga imboga z’amoko yose imiryango yabo ikihaza mu biribwa ndetse bagasagurira amasoko bakabona amafaranga yo kwikenura.
Mu buhamya bwe avuga ko rwose igihe cy’impeshyi bagipfushaga ubusa nyuma bakaza kwigishwa uburyo bwo gukoresha amazi yo mu kiyaga cya Cyohoha bagahinga imboga imusozi bakazuhiza bakoresheje moteri n’imirasire y’izuba.
Abahinzi bashima uburyo bafashijwe n’umushinga UKAM kubona imyayi y’imboga z’ubwoko butandukanye irimo ibitunguru, inyanya, amashu na puwavuro.
Mu mwaka wa 2018 mu gihembwe cy’ihinga C niho bifashishije amazi y’ikiyaga cya Cyohoha bakoresheje moteri zikoresha esanse ziyazamura, no kuhira imyaka hifashishijwe imirasire y’izuba.
Mu kuhira iyi myaka avuga ko bifashisha moteri 40 zikoreshwa n’abagerwabikorwa buri tsinda ry’abantu 25 bakoresha moteri 2 mu kuhira imyaka.
Gatera Gaston umukozi ushinzwe ubuhinzi mu mushinga wa UKAM mu karere ka Bugesera avuga ko mu gihe cyo guhumbika imyayi akaurikirana abahinzi guhera bazihumbika (pepiniere) kugeza byeze.


c: text/html

text:
Nta joro ridacya : na FPR yigize ikigirwamana tuzayikira !
Hilary Clinton, Umunyamabanga wa Leta muri Leta zunze Ubumwe z’ Amerika mu rugendo yarimo uyu munsi 2/8/2012 muri Senegal, yamaganye bamwe mu bayobozi b’Afrika bakomeje kuvangura no kunyunyuza abo bashinzwe kuyobora. Wagirango arimo arakurikirana ibibera mu Rwanda aho Leta ya Kagame ikomeje gufata igice kimwe cy’abaturage ikagiteza gusahura no guhonyora abandi baturage. Ibibera I Kibingo mu murenge wa Karama, mu ntara y’amajyepfo aho imfubyi n’abapfakazi b’abahutu barimo bakorerwa ihohoterwa rihagarikiwe n’abayobozi biri mubyo uriya muyobozi w’Amerika yamaganye.
Muby’ukuri, maze iminsi mbagezaho akarengane Leta ya Kagame ikomeje kudukorera hano mu Kagari kacu ka Kibingo muri gahunda bise iyo kuriha imitungo yangijwe mu gihe cya jenoside yo muri 1994. Nabagejejeho mu kwezi gushize, ukuntu abaturage bo mu bwoko bw’abatutsi baherekejwe n’abiyita abayobozi baje mu museso bagasahura inka, ihene, ingurube n’inkoko bakajyana bagaha benebyo icyumweru ngo babe barangije kuriha imitungo cyangwa ayo matungo agurishwe. Twebwe abaturage twasigaye twimyiza imoso, dore ko amafranga bategetse gutanga buri rugo rw’umuhutu ari umurengera: ni ukuva kuri 150,000FRw kugera muri za miliyoni! Abenshi muri twe ntitwigeze dutunga n’ibihumbi mirongo itanu mu buzima bwacu. Ayo matungo rero yaragurishijwe nk’uko byari byateganyijwe, amafranga yavuyemo beneyo ntibazi uko angana.
Agahomamunwa noneho ni uko abayobozi b’akagari bafatanyije n’abo mu murenge wa Karama, batumenyesheje ko bene gutwara amatungo nanone bazagaruka gutwara umusaruro w’amasaka kuwa mbere tariki ya 6/8/2012. Ikibabaje muri iryo sahurwa ni uko hafi y’abaturage bose bariho bamburwa ibyabo abenshi ari abapfakazi abagabo babo baguye i Kibeho cyangwa muri Republika Iharanira Demokarasi ya Kongo, bishwe n’ingabo za FPR Inkotanyi. Abandi ni imfubyi ba se na ba nyina biciwe aho maze kuvuga , abenshi kandi bakaba bari bafite imyaka itarenga itandatu kiriya gihe cya jenoside yo muri 1994. Ngabo rero abarimo bishyura ibyo abo ba nyakwigendera baguye muri Kongo n’i Kibeho ngo baba barasize bononnye mbere y’uko bahunga. Uhingukije ukabaza aba bayobozi niba icyaha atari gatozi, wahita ubonwamo ingengabitekerezo ya Jenoside bakagucisha mu ryoya cyangwa se wagira Imana bakagutambikana, ndavuga ugafungwa ibyo bise burundu y’umwihariko.
Ngayo nguko, nguko uko tubayeho mu nzara twari twejeje, tukabura icyo kwambara twari dufite amatungo ariyo yatugobokaga aka wa muririmbyi ati: “ukena ufite itungo rikakugoboka”. Abana bavuka bose ubu baritwa ba Ndererehe, Mbiturende, Ndoribyubu, Sinzabakwira, Kurazikubone, Bariyanga, Ntawukuriryayo, Nayigiziki, Bucyibaruta, Nzabandora n’ayandi yerekana agahiri n’agahinda bitwugarije muri aka kagari kacu. Ngo nta joro ridacya kandi ngo nta mvura idahita. Turakeka ko igihe kizaza hakaba amahinduka nk’ayabaye muri bya bihugu by’Abarabu tumaze iminsi twumva maze tukikiza izi ngirwa bayobozi barangwa n’ivangura, guteranya amoko aho kuyunga no kunyunyuza imitsi y’abaturage. Ese aho icyo gihe nticyaba ari iki?
Nzabandora J.

robotstxt: allowed

filter: keep


text:
Nyuma y’imyaka itandatu inkiko gacaca zisoje imirimo yazo imanza z’ imitungo zikabakaba ibihumbi Magana abiri ntizirarangizwa.Muri zo ngo hari izigaragaza icyizere gike cyo kurangizwa bitewe n’impamvu zitandukanye
Imanza za Gacaca zitabirwaga n’ingeri zose (photo archives)
Umuyobozi ushinzwe kwegereza ubutabera abaturage muri Minisite y’Ubutabera Urujeni Martine avuga ko nubwo hari byinshi byakozwe n’ inkiko gacaca bitewe n’ imyumvire abantu batandukanye bari bazifiteho zitangira ngo haracyari izikabakaba ibihumbi Magana abiri zisigaye kurangizwa .Urujeni avuga ko muri izo manza zitararangizwa harimo zimwe zigifite imbogamizi mu kuzirangiza .Agira ati “Hari amarangizarubanza amwe n’amwe agaragaramo ibibazo k’uburyo kurangiza bene izo manza bishobora kugorana “.
Muri izo manza ngo hari izo usanga inyangamugayo zaziciye zitarasinye zose zitarasinye ku irangizarubanza .Bene izo manza ngo biragorana kugira aho uhera uzirangiza.
Urujeni kandi anavuga ko hari abantu bamwe usanga barataye amarangizarubanza , badashobora no kumenya aho ari.Bene aba ngo ubusanzwe amabwiriza avuga ko bandikira Komisiyo y’igihugu yo kurwanya Jenoside bagasaba amarangizarubanza y’umwimerere .
Urujeni Martine /Umuyobozi ushinzwe kwegereza ubutabera abaturage (photo archives)
Gusa ngo hari n’igihe usanga no muri CNLG ntayo bafite bitewe nuko mu gihe bakusanyaga izo mpapuro ziva mu mirenge zijyanwa mu bubiko ku rwego rw’igihugu , hari zimwe zagiye ziburirwa irengero.
Ikindi cyiciro cy’imanza zifite inzitizi mu kuzirangiza havugwamo iz’abacitse ku icumu kugeza nanubu bakicaranye amarangizarubanza ,batanagaragaza ubushake bwo kuzirangiza .Umuyobozi mukuru ushinzwe kwegereza ubutabera abaturage Urujeni Martine avuga ko nyuma ya Jenoside hari bamwe mu bacitse ku icumu babashije kwiyubaka bityo ugasanga ibyo gukurikirana imitungo yangijwe nta ngufu babishyiramo . “Hari bamwe mu barokotse usanga imitungo bishyuza ifite agaciro gato cyane ugereranije n’ikiguzi cy’ibyo batanga ngo bajye kuyishyuza , cyangwa se kubushake bwabo bakaba bumva badashaka kwishyuza ababahemukiye .Bene aba iyo batarangije izi manza biratugora kumenya umubare wa nyawo w’ imanza zitararangizwa “
Minisiteri y’Ubutabera ivuga ko bene aba bakicaranye amarangizarubanza badashaka kwishyuza imitungo yabo yangijwe bakwiye kwegera abahesha b’inkiko bakabarangiriza izo manza kabone niyo baba badakeneye kwishyuza ariko bikagaragara ko batabikeneye kugira ngo bifashe inzego zibishinzwe kumenya umubare w’imanza zitararangizwa .
Kugeza ubu imanza zujuje ibyangombwa bisabwa ngo zibe zarangizwa ni ukuvuga izigaragaza uwangirijwe imitungo, uwamwangirije ,imitungo izavanwamo ubwishyu ndetse n’irangizarubanza ryujuje ibyangombwa zikabakaba ibihumbi 65.
Haracyagaragara kandi abishyuzwa imitungo yangijwe muri Jenoside yakorewe abatutsi batagaragara kubera ko bamwe bapfuye ntibasige imitungo izavanwamo ubwishyu,abafunzwe , abakennye bari mu cyiciro cya mbere cy’ ubudehe ndetse n’abahunze utamenya iyo bari.
UMUHIRE Valentin


text:
Ubusanzwe iyo hari ikintu kidasanzwe kinjiye mu mubiri wacu, umubiri utari usanzwe uzi, icyo gihe umubiri ufite uburyo ukirwanya ukoresheje ubushobozi cyangwa se ubwirinzi bwawo, aho ushobora gukoresha uburyo butandukanye mu kwirukana icyo kintu. Urugero ushobora gukora abasirikare bashobora kukirwanya ku buryo kitabasha kwangiza cyangwa ngo gitere indwara igihe ba basirikare twavuze batatsinzwe n’icyo kintu. Abo basirikare ni bo bita “Anticorps” mu gifaransa, naho ibyo bintu biba byinjiye mu mubiri utabizi ni byo bita “Antigenes”.
Antigenes rero ziri ubwoko bwinshi; antigene kandi ishobora kuba amaraso. Urugero izo bita antigenes rhesus ni antigenes ziba muri “Globules rouges” utu akaba ari uturemangingo (cellules) tuba mu maraso, mikorobe, urugingo rw undi muntu n’ibindi. Ni yo mpamvu umuntu adapfa guhabwa amaraso kwa muganga cyangwa urugingo yabuze batabanje gupima ubwoko bw’amaraso ye kugira ngo batamuha ibidahuye. Urugero wumva abantu bahabwa impyiko, umwijima nibindi. Babanza kureba ko ko umubiri we ushobora kwakira izo ngingo cyangwa amaraso neza hapimwa ubwoko bw’amaraso.
Tugarutse noneho ku bijyanye n’amaraso, Bavuga ko amaraso y’umuntu afite “Rhesus negative” igihe iyo bapimye bagasanga kuri globules rouges ze, uturemangigo tuba mu maraso tuyafasha gukwirakwiza umwuka wa oxygene mu mubiri hose, nta antigenes rhesus ihabarizwa naho igihe bayisanze bakavuga ko afite “Rhesus positif”. Niyo mpamvu ubona bavuze ko uyu muntu afite Groupe sanguin runaka ariko bakongeraho ikimenyetso cyo guteranya cyangwa cyo gukuramo biba bishaka kuvuga ubwoko bwa rhesus aba afite, urugero umuntu ufite Groupe sanguin O-,O+ ,A-,A+ gutyo gutyo.
Twifashishije urubuga rwa emedicine.medscape.com, bavuga ko k’umukobwa ufite Rhesus negatif noneho agashakana n’umugabo ufite Rhesus positif, bituma akenshi asama umwana ufite amaraso ya rhesus positif, kubera ko umugabo yiganza kurusha umugore. Bakomeza bavuga ko nta kibazo umubyeyi ahura nacyo ku nda ya mbere . ko ahubwo ikibazo kiba mu gihe cyo kubyara aho amaraso y’umwana ashobora kwivanga n’aya nyina bigatuma mama w’umwana, uba ufite amaraso adafite antigene rhesus (rhesus negatif) umubiri we utangira gukora abasirikare barwanya za rhesus positif z’umwana zawinjiyemo .kuko umubiri we ufata izo Rhesus positif z’umwana nk’bintu bidasanzwe byawugezemo.
Bigenda gute kunda ya kabiri ?
Ku nda ya kabiri igihe wa mubyeyi yongeye gusama umwana ufite Rhesus positif, ba basirikare barwanya Rhesus positif umubiri we wakoze, umwana wa mbere akimara kuvuka batangira kunyura muri placenta (ingombyi ihuza umwana na nyina ) bityo bagatangira kwangiza amaraso y’umwana atwite, aba afite Rhesus positif. Bikaba byatuma umwana atwite apfa ndetse n’inda ikavamo. Ni yo mpamvu iyo iki kibazo kitamenyekanye kare kwa muganga couple nk’iyi iba ifite amahirwe yo kubyara umwana umwe.
Ariko kandi iyo iki kibazo kizwi na muganga, mu gihe umubyeyi arangije kubyara inda ya mbere hari urukingo ahabwa kwa muganga rwitwa (Rhogam cyangwa anti D immunoglobilin) rugenda rukica ba basirikare umubiri we uba watangiye gukora ku buryo ku nda ya kabiri ashora kubyara umwana atagize ikibazo.
Ni ngombwa kubimenyesha kwa muganga kugira ngo uwo mubyeyi ahabwe urwo rukingo akimara kubyara umwana wa mbere (Kuko igihe aruhawe nyuma yiki gihe ntacyo rwamara). Ibi bimuha andi mahirwe yo gusama undi mwana nta ngorane akanamubyara rwose.
Urumva ko rero kuba abantu badahuje ubwoko bw’amaraso nta cyababuza kubana rwose ahubwo ikizima ni ukumenya uko bazabyitwaramo bafashijwe na muganga kugira ngo bazabone urubyaro bifuza. Ibi bakabifashwamo no kumenya ubwoko bw’amaraso yabo bombi.
Video Abakobwa Beza
Ese hari abantu bafite Groupe Sanguin cyangwa Ubwoko bw’amaraso runaka butabemerera kubana
Ubusanzwe iyo hari ikintu kidasanzwe kinjiye mu mubiri wacu, umubiri utari usanzwe uzi, icyo gihe umubiri ufite uburyo ukirwanya ukoresheje ubushobozi cyangwa se ubwirinzi bwawo, aho ushobora gukoresha uburyo butandukanye mu kwirukana icyo kintu. Urugero ushobora gukora abasirikare bashobora kukirwanya ku buryo kitabasha kwangiza cyangwa ngo gitere indwara igihe ba basirikare twavuze batatsinzwe n’icyo kintu. Abo basirikare ni bo bita “Anticorps” mu gifaransa, naho ibyo bintu biba byinjiye mu mubiri utabizi ni byo bita “Antigenes”.
Labels: urukundo


text:
Mu nyigisho turimo turiga duhuza gucungurwa kw’Abisiraheli muri Egiputa, no gucungurwa kwacu nk’itorero, turagaruka ku ndirimbo 2 tuzaririmba ni tugera mu juru. Turarebera hamwe kandi aho izo ndirimbo zihuriye n’aho zitandukaniye, ese ubundi twe turimo kurepeta dute ko haririmba uwarepese?
Mu myaka 430 Abisiraheli bamaze muri Egiputa, buri wese yarepetaga ku giti cye! Iyo ndirimbo rero barimo baririmba yakoze kumutima w’Imana ihita iyitwara mu i Juru. Izongera kuririmbwa nihongera kubaho gucungurwa na none (Igihe tuzaba twambuwe umubiri). Abantu bose bazaba bavuye mu isi tuzaririmba Idirimbo y’Umwana w’inatama: Abari muri Aziya, Oseyaniya, Amerika no muri Africa,... Twese ubu turi kurepeta buri wese ari iwe, buri wese mu byo anyuramo. Uwo munsi twese tuzaririmba Indirimbo y’Umwana w’Intama tuyihuriyeho, ngo hazahita hongerwaho n’iya Mose.
Ese Itorero turimo kurepeta dute? Dore uko Abisiraheli bo barepese
Abisiraheli bo kurepeta kwa bo birababaje kuko byari umubabaro: Kwari ugupfa, kwari ukurya bigoranye,... byari umubabaro! Ariko bahoraga bataka kugeza ubwo gutaka kwabo kwazamukaga kukagera ku Mana. Hano mu isi intwari irataka inyinyiriwe, n’ubundi itorero riri mu mubababaro. Mu byukuri umugeni wa Kristo w’ukuri, aho ari ntekereza ko afite imibabaro itandukanye kandi iteye ubwoba! Bamwe bari mu mibabaro itandukanye, barimo kunyura mu bigeragezo.
Ku rubu, mu karere k’ibiyaga bigari nta gutotezwa kuhagaragara, ariko nk’umuntu uri muri Somaliya ibi mvuze arabyumva, uri muri Sudani, Irac cyangwa Arabiya Sawudite ibyo mvuze arabizi! Ariko na hano naho ntitwavuga ngo ntibihari, urugero: Umupagani iyo agize irari ahita asambana akaruhuka, iyo Umuntu adakijijwe ntabwo yabura amafaranga, aba afite ukuntu agabanyaho akagavura! Ariko umukristo arihangana agapfira muri Nyagasani agasenga. Yewe n’ijambo ry’Imana hari abantu baricuritse barakira! Bagura amamodoka meza, bubaka amazu meza,... bareba wowe utabikora bakabona uri nk’injiji.
Indirimbo ya Mose n’iy’Umwana w’intama tuzaririmba, zifite aho zitandukanira kuko zaririmbwe mu bihe 2 bidahuye, ariko zifite aho zihurira:
Indirimbo ya Mose bayiririmbye bavuye muri Egiputa, bagiye muri Kanani yo mu isi. Twebwe tuzaririmba indirimbo y’Umwana w’Intama tuvuye mu isi burundu tugiye muri Kanani y’Ijuru. Izo ndirimbo ni aho zitandukaniye ariko aho zihuriye ni ku gucungurwa.
Mose ntabwo ari mu bacunguwe n’amaraso, azaba ari umukwe mukuru ariko na we azaririmba. Nituva inaha(mu Isi) tuzaririmba indirimbo y’abacunguwe, urumva rero umukwe mukuru(Mose)ntabwo yareka kuririmba. Abasaza bazaba bicaye mu ntebe z’icyubahiro, uhereye kuri Abeli, Mose, Aburahamu, bazaba bari hafi aho. (Mundebere iyo shusho!)
Uko urimo kurepeta kose: Umubabaro, ibigeragezo, intambara zitari zimwe, n’ibindi birushya umugenzi ujya mu ijuru, ntibikakwibagize ko hariho kanani y’i Juru tuzatahamo kandi hano mu isi siho iwacu.
Kurikira hano Pasiteri Desire Habyarimana, aradufasha guhuza gucungurwa kw’Abisiraheli no gucungurwa kwacu mu isezerano rishya, n’icyo bikwiye kutumarira. Ni mu kiganiro na Agakiza TV


text:
Irankunda Nicole, umuvugabutumwa ubarizwa mu Itorero Presibiteriyene mu Rwanda (EPR), kuva mu bwana bwe yanyuze mu buzima bugoye aho yanzwe n’ababyeyi kuburyo byamuviriyemo kujya arara mu gihuru, ariko Yesu yaramutabaye ndetse amuha agakiza ubu ni umukozi w’Imana wahinduriwe amateka.
Mu magambo ye Nicole arasobanura inzira y’umusaraba yanyuzemo akiri umwana akaba amaze kuba inkumi Yesu yahinduriye amateka.
Ati “Nakoze akazi ko mu rugo ndi umwana muto nkajya nikorera ijerekani ntayibasha, ndibuka umunsi banyirukanye nijoro banziza ko abana bataye akantu k’umutemeri wa supaneti, hari mu mvura nyinshi y’amahindu ndara muri borodire mbona burakeye. Nahise njya gukora ahandi mu rugo mpasanga murumuna wa mabuja. Sinaryaga inyama ariko uwo mukobwa yambeshyeraga ko nzirya bituma uwo mudamu anyirukana antwitse akaguru, yafashe icyuma aragitwika arambwira ngo n’ahandi nzajya gukora sinzongere kurya inyama z’abandi.
Navuye aho ndakomeza ndarorongotana muri Nyabugogo ababyeyi banjye barandetse kuko mama yari yarashatse undi mugabo najyayo akanyamagana ngo yashatse mama ntabwo ari njye yashatse, najya no kwa sogokuru nabo bakanyanga. Nageze aho mpura n’umugabo anjyana iwe i Kibungo ngezeyo nsanga umugore we ari umupfumu, barampigishaga kuva mu gitondo kugeza nimugoroba, byageze aho uwo mugabo ashaka kumfata ku ngufu, hanyuma mushiki we twararanaga andwanira ishyaka akajya andaza mu mufuka uvamo isukari kugira ngo ntafatwa ku ngufu.
Mushiki w’uwo mugabo yarantorokesheje ngenda mu mashyamba nisanga nageze i Kigali. Nagiye iwabo wa papa kuko we yarapfuye, bahita banyirukana. Nahise mfata umwanzuro wo kuba mu bihuru ndibuka nandikiye ubuyobozi bw’ikigo mbabwira ko nta mafaranga y’ishuri nabona, barabyemeye ariko nkajya ndara mu gihuru kugeza ubwo umwana twiganaga namubwiye ibyanjye anjyana iwabo.
Nkigerayo nari mfite imyaka 14, kuko iwabo bari bakijijwe najyanaga na bo gusenga Imana ikajya impa amasezerano menshi. Byageze aho ndabatizwa najya nsenga nkumva hari izindi ndimi ziri kuza mbese nakira agakiza. Igihe cyaje kugera mama aza aho nabaga abasaba ko yanjyana kuko mama ntiyigeze anyanga ahubwo ni uko yaburaga uko abigenza. Yaranjyanye rero turabana nabwo bikomeza kutugora kubona ubushobozi bwo kwishyura ishuri, ariko Imana ikambwira ko izampa ikigo cyiza kandi yarabikoze incira inzira mbona umushinga.
Igihe cyaje kugera Imana inshira inzira njya kwa nyogokuru baranyemera, ariko kuko nari narakijijwe bo badakijijwe najyaga numva amajwi y’abadayimoni ambwira ko mbabangamira. Hazaga ibitero bya Satani ariko Imana ikambwira ngo izandwanirira. Igihe cyarageze nyogokuru ararwara asaba ko ari njye ujya kumurwaza arambwira ati “Sinkwifurije gukora nk’ibyaranze umuryango wacu, ahubwo ngusaba ko wazakorera Imana”. Mubyukuri Imana yari itangiye kunyiyereka ku buryo mu muryango habaga ikibazo bakampamagara ngo nze mbasengere.
Igihe cyarageze nyogokuru arapfa dusigara nk’abuzukuru b’abanyeshuri, ariko Imana yaradutunze igakoresha abantu bakaduha ibyo dukeneye. Byaje kugera aho nsubira kwa mama n’umugabo we mbona ubuzima buranze ibibazo bibaye byinshi mfata umugambi wo kwiyahura, narakugendeye ntoba ikinini cy’imbeba ndakinywa, ariko habe ngo ndware n’ibicurane. Imana yahise intumaho umuhanuzi arambwira ngo kuba ikinini kitakwishe ni uko Imana igufiteho umugambi. Numvise nsubijwemo ibyiringiro ko n’ubwo byose biba Imana ikindinze.
Nyuma Imana yaje kunshira inzira impa umuryango mwiza mbamo uyu munsi, ndetse impera umugisha muri chorale mbamo yo kuri paroisse Imana irabankundisha bakamenyera byose. Ni ubwo buryo nagiye ntabarwamo nk’uko Imana yatabaye Dawidi. Sinirata ko ndimo kwiga mu bigo bihenze, ahubwo ndirata Kristo wenyine.
Asoza ubuhamya bwe Nicole arakomeza abantu bari guca mu ntambara zinyuranye ndeste abibutsa ko Imana Yera itajya itererana abantu bayo ko na nyuma ya zeru ikora kandi Uwiteka ntajya akangwa na byacitse. Icyo dusabwa nk’abantu ni ukwizera no gukora ibyo gukiranuka.
Source: Himbaza tv
[email protected]


text:
Ubunyobwa tugiye kuvuga hano ni ubwitwa arachides mu gifaransa, bukitwa peanuts mu cyongereza. Gusa hariho ibindi byitwa ubunyobwa nka cashew nuts, almonds n’ utundi kandi intungamubiri zirimo inyinshi bizihuriraho. Buribwa bukaranze, wabukoramo isupu, ndetse hari n’ababuhekenya ari bubisi.
Akamaro k’ubunyobwa ku buzima
- Ni isoko ya za aside zo mu bwoko bwa omega-3. Muri zo twavuga linoleic acid, alpha-linoleic acid, eicosapentaneonic acid, n’izindi. Izi aside zose zizwiho kurinda kubyimbirwa no kuribwa, kugabanya ibyago byo kugira umuvuduko ukabije w’amaraso, indwara z’umutima, kanseri y’amabere, iy’amara ndetse na kanseri ya prostate, izi aside kandi zinarinda rubagimpande, ibisazi (Schizophrenia), ndetse no kwibagirwa cyane (Alzheimer’s disease), no kudatuza.
- Ubunyobwa bukaranze ni isoko nziza ya zinc. Uyu mwunyungugu ugirira akamaro abagabo n’abagore nubwo akamaro kayo kaboneka cyane ku bagore kurenza abagabo. Zinc ifasha umubiri kwirinda ibyuririzi n’izindi mikorobe zibasira umubiri, mu gukorwa kwa DNA na RNA, mu gutuma twumva uburyohe, gukira kw’ibisebe no mu gukura k’urusoro mu nda, zinc inafasha kandi mu mikorere y’imisemburo igenga imyororokere (ubanza ariyo mpamvu bavuga ko ubunyobwa bwongera amasohoro), ikindi kandi ifasha urwagashya mu gukora no kurekura insulin.
- Ubunyobwa bubonekamo manganeze. Iyi izwiho gufasha umubiri mu gusohora imyanda no kurinda umubiri kuba wakangizwa n’uburozi buzanwa n’iyo myanda.
- Ni isoko ya za flavonoids zitandukanye. Muri zo harimo cryptoxanthin, carotene, lutein, resveratrol n’izindi. Izi zose zizwiho kurinda no kurwanya kanseri, indwara z’umutima, indwara ya Alzheimer, n’indwara y’imitsi . Binarinda kandi ubwandu bwaterwa na bagiteri n’imiyege.
- Ubunyobwa bukize k’umuringa. Umuringa ni ingenzi cyane mu ikorwa ry’amaraso, na collagene; iyi ikaba poroteyine y’ingenzi mu gusana umubiri.
Icyitonderwa
Hari abantu bagira ubwivumbure ku bunyobwa n’ibibukomokaho. Ubwo bwivumbure ahanini buza nyuma y’akanya gato baburiye.
Niba nyuma yo kuburya ubonye kimwe cyangwa byinshi muri ibi bimenyetso uzihutire kujya kwa muganga:
- ibicurane bitunguranye
- Kwishimagura, kubyimbirwa no gutukura aho wishimye
- Kokera ku munwa no mu muhogo
- Impiswi, kuribwa mu nda, isesemi no kuruka
- Guhumeka insigane
Bitewe nuko bushobora kumutera ubwivumbure si byiza kubuha umwana utarageza umwaka avutse.


text:
Alice Uwimbabazi, aridegembya imbere y’abana mu gihe ababyeyi babo bahatitwa gusenya inzu biyubakiye kugira ngo bajye kugura ibibanza bihenze mu midugudu ! Ngo iryo faranga rizajya mu mufuka wa Paul Kagame !
Nk’uko iyi baruwa ibigaragaza, Agatsiko ka jenerali Paul Kagame kihaye ubutegetsi ku ngufu kamaze kwica rubanda no gukora uburiganya bwinshi, gakomeje guhohotera abaturage kabakorera ibikorwa by’urugomo kagamije kubica uruhongohongo no kubatesha umutwe kugira ngo bahore mu maganya, amarira n’agahinda bidashira.
Barategekwa kwisenyera amazu, amarira ni yose.
Guhera mu ntangiriro z’iyi mpeshyi, abaturage bo mu murenge wa Muhanga, akarere ka Muhanga, intara y’amajyepfo, ahahoze ari muri komini Mushubati, bategetswe gutangira kubaka ahateganyijwe n’agatsiko kuzubakwa imidugudu. Iri terabwoba aka gatsiko karigeza ku baturage kabinyujije mu manama y’urudaca gakoresha, mu bikorwa by’umuganda biyoborwa n’abamotsi n’abakada bagakorera, no mu mabaruwa y’iterbwoba kabandikira. Benshi mu baturage, amabaruwa bafite bayahawe mu mpera z’ukwezi kwa Kamena nyamara agatsiko kagaragaza ko kayanditse mu kwezi kwa Gicurasi kandi ko ari na ho batangiye kuyabona. Bityo amezi atatu ntarengwa kabahaye akaba agomba gushirana n’ukwa munani.
Si mu murenge wa Muhanga gusa iri terabwoba riri hose kuko no mu yindi mirenge igize akarere ka Muhanga ni ko bimeze. Uku kurushanwa mu bugome kw’abiyita abayobozi kukaba guterwa no guhatanira imihigo y’ubugome bazakorera abaturage baba barahigiye umunyagitugu mukuru, Paul Kagame. Mu kubashishikariza ubugome, buri mwaka ahemba uwahize abandi maze akanahana uwabaye ikigwari mu gukora butore.
Ntabushobozi bafite, baratabaza.
Abaturage barasabwa kwisenyera amazu no kubaka andi ku ngufu mu gihe ari nta bushobozi bakigira, habe n’urwara rwo kwishima basigaranye. Imyaka yabo agatsiko karayiranduye, ibishanga barabyambuwe, amatungo bari bafite yabashizeho kubera imisanzu ndengarugero basabwa n’agatsiko k’inkoramaraso kabayoboye. Kuri ibi hiyongeraho amafaranga y’ikirenga y’ubwishingizi mu kwivuza (mutuelle de santé) basabwa. Aho basabwa kujya gutura na ho harahenze, ikibanza kiragura ibihumbi magana abiri.
Abaturage bo muri uyu murenge barasaba uwo ari we wese washobora kubavuganira cyangwa guhagarika uru rugomo barimo gukorerwa kubatabara, kubatabariza ndetse no kubafasha kwikiza iyi ngoma ngome. Bategereje ababajya imbere bakabayobora, ubundi ibisigaye bakabyikorera.
Uwimpuhwe A.
Umuturage w’i Muhanga


text:
Minisitiri Gatabazi yatangije ibikorwa byo kubaka ibiro bishya by’Akarere ka Burera
Minisitiri w’Ubutegetsi bw’Igihugu Gatabazi JMV, yatangije imirimo yo kubaka ibiro bishya by’Akarere ka Burera. Ibyo biro bishya biri kubakwa mu Mudugudu wa Rutuku, Akagari ka Kabona, Umurenge wa Rusarabuye.
Abaturage babyishimiye, bavuga ko bari basonzeye kwakirirwa mu biro byagutse kandi bijyanye n’igihe, kugira ngo biborohere kubona serivisi zinoze.
Niyonsaba Ezechiel utuye mu Kagari ka Kabona, yagize ati: “Akarere kacu kakoreraga mu nyubako zishaje, kandi z’imfundanwa. Igihe tuhakeneye serivisi twirirwaga dutonze imirongo, bamwe ducucitse, hakaba n’ubwo butwiriraho batadukoreye. Muri macye ibi biro bishya nibyuzura, serivisi zizihuta kandi tuzibonere ahisanzuye”.
Hari n’abagorwaga n’urugendo ruberekeza aho Akarere gasanzwe gakorera kubera inzira zihoramo ubunyereri.
Umwe ati: "Kugerayo byatugoraga kubera imihanda mibi. Imvura yabaga yaguye, hakaba n’ubwo twiganyira kujyayo, rimwe na rimwe ntitunajyeyo, kubera ubunyereri bwo mu mayira aganayo. Izi nyubako nshya nizuzura tuzaba duciye ukubiri n’ibyo bibazo".
Ibiro bishya by’Akarere ka Burera, bizuzura bitwaye Miliyari zisaga eshatu z’amafaranga y’u Rwanda.
Minisitiri w’Ubutegetsi bw’Igihugu Gatabazi JMV, ubwo yashyiraga ibuye ry’ifatizo aho biri kubakwa, ku wa gatanu tariki 24 Nzeri 2021, yabwiye abaturage ko iyi nyubako bayibonamo igisubizo cya serivisi zishingiye ku miyoborere myiza.
Yagize ati: "Ni inyubako ikwiye kuba ikimenyetso cy’imiyoborere myiza, ishingiye ku guha abaturage serivisi nziza no kuzibahera ahantu hagezweho, kandi hasobanutse. Ikindi ni uko muri iki gihe igiye kumara yubakwa, abaturage benshi n’abacuruzi, bahaboneye akazi kabahemba. Nibatangire bakoreshe neza izo nyungu bahabonera, kugira ngo imibereho y’ubuzima bwabo izarusheho kuba myiza uko iminsi ishira, babikesha amafaranga bazaba bahembwa".
Minisitiri Gatabazi, yasabye abaturage kwirinda ibishobora kwangiza iki gikorwaremezo begerejwe.
Yabijeje ko Ubuyobozi bw’Igihugu butazahwema gukora ibishoboka byose, ngo inzego z’ibanze zikorere ahantu hajyanye n’igihe, hagamijwe kunoza akazi kazo no koroshya serivisi zitanga ku bazigana, kugira ngo n’iterambere ryihute.
Akarere ka Burera gasanzwe gakorera mu biro biherereye mu Kagari ka Ndago Umurenge wa Rusarabuye, byubatswe mu mwaka w’1986, icyo gihe bikaba byarakoreragamo ibiro by’icyahoze ari sous-perefegitura ya Kirambo.
Imirimo yo kubaka ibi bishya, izamara igihe cy’imyaka ibiri. Umubare munini w’abahaboneye akazi k’ubwubatsi, ni Urubyiruko, rwishimira ko ruzabasha kwizigama, ku buryo ubwo iyo mirimo izaba irangiye ruzashinga indi mirimo ibyara inyungu bikure mu bukene.
Mu bandi biteze inyungu ifatika muri iki gikorwa, harimo n’Abakozi b’Akarere, biteguye kurangwa n’umuriro unoze kuko bazaba bakorera ahantu hisanzuye kandi hagezweho.


text:
Umuryango utari uwa leta ‘Strive Foundation Rwanda (SFR)’ watanze inkunga y’ingemwe z’imbuto ziribwa ku miryango 128 y’imfubyi zirera mu karere ka Nyamasheke.
Ingemwe zatanzwe zose ni 380 z’imbuto z’amoko atatu ari yo voka, amacunga n’imyembe mu mirenge itandatu ari yo Kagano, Knjongo, Rubarambuga, Bushenge, Karengera.
Mukeshimana Esperence, umukozi wa SFR mu karere ka Nyamasheke avuga ko iyi nkunga iri mu rwego rwo kurwanya imirire mibi ndetse no kunganira iyi miryango mu kubona umusaruro wajyanwa no ku isoko bikabunganira mu gukemura ibibazo bimwe na bimwe.
Ati: “Twafashije imiryango 128 itishoboye igizwe n’abana hafi 500. Twahisemo imbuto ziribwa kubera kurwanya imirire mibi no kubona amafaranga. Babashe kwihaza, no kuzitwara ku isoko mu gihe zeze. Aba bana baba baratawe n’ababyeyi, ugasanga bikorera ngo babone imibereho. Iyi miryango turayikurikirana. Mbere twari twabahaye imbuto z’ibigori muri 2018. Tubafasha kwifasha. Dusanzwe tunabaganiriza tukabaha inyigisho zo kwiteza imbere. Tubashyira mu matsinda.”
Buri muryango wagiye uhabwa ubwoko bwose bw’imbuto uko ari butatu bwatanzwe. Ingemwe eshatu ni zo zagenewe buri muryango.
Uwitwa Niyonkuru Zephanie w’imyaka 20 y’amavuko yagize, ati “Ni njye uhagarariye umuryango, umwana umwe afite imyaka irindwi undi afite umunani. Tubaho mu buzima bugoye, ariko baradufashije. Tubaho ari uko twashakishije. Ndagorwa ariko namaze kwakira kurera abana kuko nta kundi byagenda. Ni ubwa mbere bampaye imbuto. Ikibazo cy’imbuto kirahari cyane. Kugura ibinyomoro bya buri munsi biba bigoye. Bampaye imbuto nari nkeneye, nzazibungabunga nkoresheje ifumbire y’imborera”.
Nyirabanyarwanda Liliane, na we uhagarariye umuryango wagenewe inkunga yavuze ko izi mbuto ziziye igihe kuko ari nkenerwa mu buzima bwa buri munsi.
Yagize, ati “Mbana n’abavandimwe. Nta babyeyi. Data yarapfuye, mama yaradutaye. Ubuzima bwaratugoye cyane. Ubuzima nyine buragoranye. Imbuto zo kurya turazibura. Iyo warwaye ukazibura bibaho. Tubeshwaho n’ibiraka. Kubona ayo kurya no kwishyura inzu biragorana. Baduhaye tuzajya duhinga dusarure turye tunasagure ibyo kujyana ku isoko. Tuzajya dufumbira bino biti bikure neza. Ubushize bari baduhaye itungo. Ifumbire yaryo izadufasha cyane.”
Ku ruhande rw’ubuyobozi bw’ahatanzwe iyi nkunga, ngo izi mbuto zisanzwe zikenewe cyane mu baturage muri rusange ariko zikaba zihenze kuzibona, hakaba hishimirwa uburyo umuryango SFR wunganiye leta mu gufasha abaturage kubona icyororo cy’imbuto nkenerwa mu buzima.
Aganira na Pressbox nyuma y’umuhango wabaye ku wa mbere tariki 23 Ugushyingo 2020, Hakizimana Joseph, ushinzwe amashyamba mu murenge wa Kagano yagize ati “Nk’aba bana badafite ababyeyi cg se bibana birabagora cyane kubona imbuto kdi ni bo baba bazikeneye cyane. Izi ngemwe z’imbuto zirahenze. Usanga nk’umwembe ugura hagati y’igihumbi n’icyatanu. Imbuto zifite uruhare runini mu kurwanya imirire mibi. Ni byiza kuzihinga. Turaza gukurikirana turebe niba abantu bahawe bose bazatera neza imbuto bahawe. Tukabaha ubujyanama bwo kuzifata neza”.
Yakomeje agira, ati “Habonetse umuterankunga yafasha abantu kubona igishoro bagakora amapepiniere hanyuma abaturage bakabona ingemwe byoroshye bakazitera. Nta bantu benshi bakora amarerero y’imbuto inaha, kuko nta bumenyi nta n’amafaranga. Ariko nka twe tuba dufite ubumenyi bwabyo tubonye amafaranga twazitera. Pepiniere zitwara amafaranga menshi cyane.”
Imiryango yahawe iyi nkunga isanzwe ikurikiranirwa hafi n’umuryango SFR, yewe ngo hazakomeza kubaho kugenzura imikurire y’izi mbuto.


text:
Ikibi cye kukunesha, ahubwo unesheshe ikibi icyiza
Yanditswe na: Ubwanditsi
2021-07-02 05:53:21
Ahubwo umwanzi wawe nasonza umugaburire, nagira inyota umuhe icyo anywa, kuko nugira utyo uzaba umurunzeho amakara yaka ku mutwe. Ikibi cye kukunesha, ahubwo unesheshe ikibi icyiza. Abaroma 12:20-21
Twese tugire icyifuzo kigira kiti: Umpe imbaraga zinesha ikibi kandi umpe imbaraga zigendera hejuru yibyo nakorewe, ongera uti"umpe kunesha nkuko Yesu wanesheje."
Mugire amahoro y’Imana yacu ari we Data wa twese mwiza!
Umwigisha: Bizimungu Innocent
Wareba kandi n’iyi nyigisho ijyanye n’Ihame ryo kubiba no gusarura
[email protected]


text:
Urukiko rwategetse ko uwo musore azajya yigurira isabune n’ibindi byose bikenewe ngo afure imyenda y’abo bagore basaga 2000 batuye mu mudugudu wa Majhor muri Leta ya Bihar.
AFP yatangaje ko Kumar wari usanzwe abeshejweho no gufurira abandi, yatawe muri yombi muri Mata uyu mwaka ubwo yageragezaga gufata umugore ku ngufu.
Abagore bo mu mudugudu atuyemo bishimiye igihano yahawe, bavuga ko kizatuma abagabo bamenya kubaha abagore mu gihugu nk’u Buhinde gikunze kuvugwamo cyane ifatwa ku ngufu ry’abagore.
Mu mwaka wa 2012 u Buhinde bwavuguruye amategeko ahana ibyaha byo gufata ku ngufu no gusambanya abana nyuma y’ubwiyongere bukabije. Nubwo amategeko yakajijwe, ibyo byaha biracyakorwa cyane kuko nko mu 2020, abagore n’abakobwa basaga ibihumbi 28 batanze ibirego bavuga ko bafashwe ku ngufu.


text:
Mu buzima bwa buri munsi duhura na byinshi bidutsikamira bikatugiraho ububasha ndetse bikatugora kubyigobotora, ariko iyo Uwiteka aciye inzira aho zitari akagukoresha iby’ubutwari uherako userukana umunezero.
Abacamanza 6:11-14 haravuga ngo:Nuko marayika w’Uwiteka araza yicara munsi y’igiti cy’umwela, cyari muri Ofura kwa Yowasi w’Umwabiyezeri.Umuhungu we Gideyoni yasekuraga ingano mu muvure bengeramo vino, ngo azihishe Abamidiyani. (Marayika w’Uwiteka aramubonekera aramubwira ati”Uwiteka ari kumwe nawe wa munyambaraga we, ugira n’ubutwari.” Nuko Uwiteka aramwitegereza aramubwira ati “Genda uko izo mbaraga zawe zingana, ukize Abisirayeli amaboko y’Abamidiyani. Si jye ugutumye?”.
Abacamanza 6:15-26 Gideyoni aramusubiza ati “Ariko Uwiteka, Abisirayeli nabakirisha iki? iwacu ko turi aboroheje mu muryango wa Manase, nkaba ndi umuhererezi mu nzu ya data yose.” Uwiteka aramubwira ati”Ni ukuri nzabana nawe, kandi uzanesha Abamidiyani nk’unesha umuntu umwe.” Gideyoni aramusubiza ati “Niba mpiriwe mu maso yawe, nyereka ikimenyetso kimpamiriza ko ari wowe tuvuganye”. Gideyoni arongera aravuga ati “Ndakwinginze ntuve aha, kugeza aho ndi bugarukire nkuzaniye ituro nkarishyira imbere yawe.Marayika aramusubiza ati “Ndaguma aha kugeza aho uri bugarukire”.
Gideyoni ajya iwe abaga umwana w’ihene, akora n’udutsima tudasembuye twa efa y’ifu. Inyama azishyira mu cyibo, umufa wazo awusuka mu rwabya, abimusangisha munsi y’igiti cy’umwela aramuhereza. Maze marayika w’Imana aramubwira ati”Enda iyi nyama n’utwo dutsima ubishyire hejuru y’iki gitare, usukeho n’umufa wazo.” Nuko abigenza atyo. Nyuma marayika w’Uwiteka atunga ipfundo ry’inkoni yari yitwaje, arikoza ku nyama n’utwo dutsima. Uwo mwanya umuriro uva mu gitare, utwika izo nyama n’utwo dutsima. Nuko marayika w’Uwiteka aramubura, ntiyongera kuboneka imbere ye. Maze Gideyoni amenya ko ari marayika w’Uwiteka aravuga ati “Ni ishyano Mwami Imana, kuko mbonye mu maso ha marayika w’Uwiteka, turebanye”.
Nuko Uwiteka aramubwira ati “Humura, witinya ntupfa.” Gideyoni aherako yubakira Uwiteka igicaniro aho ngaho akita Yehovashalomu, kiracyari ku musozi Ofura w’Abiyezeri na bugingo n’ubu. Nuko ijoro ry’uwo munsi Uwiteka aramubwira ati”Enda impfizi ya so ntoya, wende n’indi ya kabiri imaze imyaka irindwi, maze usandaze igicaniro so yubakiye Bali, uteme Ashera iri hafi yacyo, maze wubakire Uwiteka Imana yawe igicaniro ku kanunga kubatsweho igihome ubyitondeye, kandi wende impfizi ya kabiri uyitambeho igitambo cyoswa, ucyosheshe inkwi za Ashera uri buteme”.
Umuryango wo kwa yowasi wari woroheje kandi Gideyoni niwe wari umuhererezi. Kandi bariho batagira umucamanza muri Isirayeli baterwaga n’Abamediyani abantu batagiraga aho kuba nibo bari baramazeho imitungo y’abisirayeli babasahura imyaka yabo babaga bejeje, bagacunga bejeje bakaza kubasahura bafatanyije n’abamereki.
Nubwo babaga biteguye gutsindwa, gupfa, cyangwa gusahurwa, ariko ntabwo ibitekerezo byabo byari hamwe, kuko Gidiyoni we yarafite icyo yihariyeho. Nawe ujye ugira icyo wihariraho utandukanyeho n’abandi. Yumvaga basekuruza bavugako bafite Imana yabakuye mu butayu ikabambutsa inyanja ikabaha igihugu, none irihe? Bari bafite amaganya menshi, mu buzima bubi, nuko igihe kimwe Gideyoni yarari munsi y igiti asekura ingano mu muvure ngo abamediyani basange yarangije batazitwara,
Imana iramureba yohereza malayika.
Hari igihe kimwe uba wicaye wivugisha ariko utazi ko lmana irikumwe nawe, ugakomeza wivugisha, ariko Imana iba iri kimwe nawe nubwo uba utabizi ariko iba ihari. Nuko malayika aramwiyereka aramubwira ati “Uraho wa munyembaraga we?” Gideyoni aramubwira ati: “Naba umunyembaraga nte se n’Abamediyani batumereye Nabi batubujije amahoro, Kandi nkaba ndi uwo mu muryango woroheje?”Ariko malayika aramubwira ati “Genda uko Imbaraga zawe zingana kuko Imana iri kumwe nawe”.
Ikibazo gihari ni uko twigaya, ntitwibonemo imbaraga zanesha ibyatunaniye, muritwe twifitemo ubutwari, imbaraga tutazi kandi dukwiye guhishurirwa.
Ese Kuki twigaya?
Impamvu twigaya ni uko tuba tutarahishurirwa ubutwari cyangwa imbaraga twifitemo, iteka tukumva ko:
1. Ntacyo twakwishoborera.
2. Tugahora dutekereza ko abandi aribo bashoboye.
3. Tukumvako ntacyo twakora kubibazo by’abandi.
Abisiraeli bari bifitemo imbaraga zo gutabara ariko bakabura ubajya imbere ngo agire icyo ababwira. Natwe muri twe burya hari ibyo twakora ariko nuko dutegereza ko hari uwatujya imbere. Si ko byagakwiye. Imana ibwira Gidiyoni ngo ahamagaze abantu bajya gutabara igihugu haje benshi Imana ibona ko ari benshi bazirata imbaraga zabo, nuko habonekamo abafite ubwoba Imana ibwira Gidiyoni Iti “Bagabanye” Ubabwire uti “Abafite ubwoba, abasize abageni n’ibindi… bisubirireyo”.
Abandi bakomeza kuba benshi, nuko Imana ibwira Gidiyoni Iti: Bamanure ubajyane ku kagezi mbagerageze” Bagerayo bananiwe bafite inyota, bamwe bafatisha amazi intoki n’intwaro zabo, abandi bajabagiza ururimi mu mazi nuko Imana ibwira Gidiyoni Iti “Batandukanye bamwe ukwabo abandi ukwabo”.
Abajabagije indimi mu mazi basubireyo ujyane n’abo magana atatu. Bageze ku rugerero Gidiyoni akomeza kugira ubwoba nuko Imana Iramubwira iti “Jyana n’ugutwaje inkota mwinjire mu rugerero”, baramanuka bagera ku rugerero yumva barotora inzozi z’uko Abisiraheli bari buneshe nuko Gidiyoni ahita agira imbaraga nyinshi ubwoba buragenda kuko yahise yiyumvamo imbaraga nyinshi yumva ko na we yabishobora.
Nuko lmana ibwira Gidiyoni n’abasirikare be Iti “Mufate imuri n’ibibindi ndetse n’amakondera, ubundi mugende. Byari ibintu bitangaje kurwanisha ibyo bintu. Nuko ibibindi ibategeka kubiturira hasi icyarimwe bakazunguza n’imuri ndetse bakavuza n’amakondera. Nuko ibibindi babitura hasi haza imishyitsi (imitingito) myishi, bazunguza za muri bahita banavuza amakondera nuko abamediyani bahita bihinda bararwana baramarana, buri wese atera mugenziwe inkota agira ngo ni umwanzi we, bibwira ko batewe n’Abisiraeli, Nuko Imana ineshereza Abisilayeli nguko uko urugamba rw’Imana rurwanwa.
Ijambo muri (Yeremiya 20:23) riravuga ngo ntitwakwirata ko turi beza kuko Imana yavuze ko uko tuzasa ntikurerekanwa. None se wakwirata ubuhe bwiza? Imana ifite
ibintu bitatu tugomba kwirata:
imbabazi, kutabera, no gukiranuka. Uwirata ntiyirate ubwenge, ubutunzi ndetse n’ibindi Ahubwo yirate ko lmana igira imbabazi kuko uwiyogeza atari we ushimwa keretse uwogezwa n’Umwami Imana ni we ushimwa. Turasabwa kumvira no gusenga tugahishurirwa ubutwari buturimo. Amen!
src: https://cepurhuye.org/
[email protected]


text:
Ikiruhuko cyo kubyara ku bagabo kimwe mu bimenyetso bw’ubusumbane bw’ibitsina
Ikiruhuko cyo kubyara gihabwa ababyeyi bombi ni imwe mu ngingo ivugisha benshi ku Isi kuko iminsi ihabwa umugore itangana n’ihabwa umugabo henshi ku Isi n’ubwo uburinganire bw’abagabo n’abagore aricyo cyerekezo cy’Isi.
Mu Rwanda itegeko riha umugore wabyaye ikiruhuko cy’ibyumweru 12 mu gihe umugabo ahabwa iminsi ine gusa.
Mu itegeko rigena ibiruhuko by’abakozi ba leta, umugore wabyaye ashobora kongererwa igihe cy’ikiruhuko bitewe no kuba yabye umwana igihe cyo kuvuka kitaragera, igihe habayeho ingaruka ziturutse mu kubyara, igihe inda yavuyemo. Ibi biruhuko byose bireba umugore biteganywa n’ingingo ya 22,23,24 n’iya 25 y’ itegeko n° 017/2020 ryo ku wa 07/10/2020 rishyiraho sitati rusange igenga abakozi ba leta.
Umugabo ufite umugore wabyaye agenerwa gusa ikiruhuko cy’iminsi 4 y’akazi nk’uko iri tegeko ribiteganya.
Abaganira kuri izi ngingo bose ntibumva impamvu itegeko ritandukanye ababyeyi mu gihe bose baba basangiye ibyishimo byo kubyara.
« Ntabwo ndabyumva kugeza uyu munsi kuko iyo umugore abyaye nibwo aba akeneye kwitabwaho n’uwo babyaranye, akamuba hafi we n’uruhinja ariko impamvu batekereje ko umugore akwiye kwita ku ruhinja wenyine umugabo yasubiye mu kazi nibyo bigoye kumva.»
Kabayija wo mu Karere ka Kicukiko nawe avuga ko iri tegeko rikwiye guhinduka cyangwa hagasobanurirwa impamvu y’iri tegeko.
« Nk’u Rwanda rushyira imbere uburinganire rwagakwiye kureshyeshya abagore n’abagabo mu bintu byose, iyo umugore yibarutse ni we n’umugabo we baba bibarutse. N’umugabo nawe aba akeneye kwita ku mubyeyi n’uruhinja, iyo umugabo ahise asubira ku kazi agasiga umugore wenyine mu rugo hari byinshi ahomba.»
Ibitekerezo bitandukanye ku kiruhuko cy’ababyeyi
Amahame atavugwa
Mu bushakashatsi bumwe bwakorewe ku bagabo barenga 500 bo muri Amerika bwakozwe mu mpera za Gicurasi, hafi bibiri bya gatatu by’ababajijwe bemeje ko hari itegeko ritanditswe rivuga ko abagabo ku kazi kabo batagomba gufata ikiruhuko cyo kubyara – kandi ko gufata akaruhuko gato gashoboka nyuma yo kubyara aricyo cyubahiro cy’abagabo.
Mirongo cyenda ku ijana by’ababajijwe bavuze ko umukoresha wabo yatanze ikiruhuko kitarenze ibyumweru 12 by’ikiruhuko cyo kubyara, ariko hafi bibiri bya gatatu bavuze ko bateganya gufata munsi ya kimwe cya kabiri cy’igihe cy’icyo kiruhuko. 58% bavuze ko bafite ubwoba bwo gufata ibyumweru bitandatu by’ikiruhuko cyo kubyara byasubiza inyuma umwuga wabo.
Bizakomeza gukandamiza umugore
Abashakashatsi benshi bavuga ko ikibabaje cyane kubijyanye no gufata ikiruhuko gito cyo kubyara, haba muri Amerika cyangwa ahandi, aribyo byafasha cyane mu kugabanya ubusumbane bushingiye ku gitsina mu kazi.
Emma Banister, umwarimu mu kigo cy’imirimo n’uburinganire cya kaminuza ya Manchester, agira ati: “Ubusumbane bushingiye ku gitsina buzakomeza mu kazi mu gihe cyose kurera abana bato bigaragara ko ari umurimo w’abagore.” Ati: “umurongo wa politiki uriho ntabwo ukora bihagije kugira ngo iki kibazo gikemuke.”
Ubushakashatsi bwerekanye izindi nyungu zingenzi zo guha abagabo ikiruhuko cyo kubyara. Inyandiko yasohotse muri 2019 yerekanye ko nyuma yimyaka icyenda, abana ba se bafashe byibuze ibyumweru bibiri by’ikiruhuko cyo kubyara nyuma yo kuvuka bavuga ko bumva ko begereye ba se kuruta abana bafite ba se batafashe iki kiruhuko.
Izindi nyandiko z’abahanga nazo zigaragaza ko aho umubyeyi w’umugabo wafashe ikiruhuko icyo ari cyo cyose cyo kubyara nyuma yo kuvuka k’umwana nacyo gishobora gutuma ibyago byo gutandukana bigabanuka kugeza ku myaka itandatu nyuma yo kuvuka.
Dr. Thekla Morgenroth umuhanga mu miteklererze y’abantu avuga ko « Igihe cyose abayobozi baterekanye ko abagabo batazahanwa kubera gukoresha iyo politiki, ntabwo bizahinduka cyane»
Ibihugu bimwe byateye intambwe iyo bigeze kubagabo bafata ikiruhuko cy’ababyeyi. Sweden iha ababyeyi iminsi 480 y’ikiruhuko cy’ababyeyi bahembwa kuri buri mwana bafite uburenganzira bwo kugabana.
Buri mubyeyi ashobora guha imwe mu minsi y’ikiruhuko cye mu genzi we, ariko iminsi 90 nibura buri wese agomba kuyiruhuka. Kuva mu 2008 kugeza 2017, mu rwego rwo gushishikariza ababyeyi b’abagabo gufata iki kiruhuko cyo kubyara gihagije bo bongereweho agahimbazamusyi.
Ubushakashatsi bwasohotse mu mwaka w’i 2019 bwerekanye ko hafi 90% by’ababyeyi bo muri Sweden bujuje ibisabwa basaba ikiruhuko cyo kubyara kandi ko ugereranije bafata 96% by’igihe cyose cy’ikiruhuko bahawe. Sweden niyo yambere ku Isi u kughira abagore benshi bari mu kazi ku Isi ikanaza mu ihugu by’imbere mu guteza imbere uburiunganire bw’umugabo n’umugore.
BUGIRIMFURA Rachid


text: Yezu yongera guca uyu mugani, awucira bamwe bibwiraga ko ari intungane, bagasuzugura abandi bose. Nuko aravuga ati «Abantu babiri bahuriye mu Ngoro baje gusenga. Umwe yari Umufarizayi, undi ari umusoresha. Umufarizayi aremarara, asengera mu mutima we avuga ati ‘Mana, ndagushimira ko ntameze nk’abandi bantu b’ibisambo, b’abahemu, b’abasambanyi, mbese nk’uriya musoresha! Nsiba kurya kabiri mu cyumweru, ngatanga kimwe cya cumi cy’urwunguko rwanjye rwose.’ Umusoresha we yihagararira kure, atinya no kubura amaso ngo ayerekeze hejuru, maze yikomanga ku gituza avuga ati ‘Mana yanjye, mbabarira jyewe w’umunyabyaha!’ Ndabibabwiye: uwo musoresha yasubiye iwe ari intungane, naho ureke undi! Kuko uwikuza wese azacishwa bugufi, naho uwicisha bugufi akazakuzwa.»


text:
“Ngwino urebe.” Aya magambo yanditse muri Yohana 4:29 yavuzwe n’umusamariya ufite ubwoba bwo gutangara no gutinya. Yari amaze guhura n’Umugabo ku mudugudu neza avuga ko ari Mesiya. Ikintu kijyanye nuyu mugabo cyamwemeje ko amuzi byose nubwo atari amagambo menshi yavuzwe.
Yumvaga urukundo rwe n’impuhwe n’ubwo yabaga mu cyaha. Amaze kumva ko byihutirwa yihutira gusubira mu mudugudu we, inkono ye y’amazi iribagirwa. Na we ati: “Ngwino wirebere.”
Yesu yaje ku isi afite ubutumwa bw’amizero. Urukundo n’imbabazi bye byageze kuri buri wese. Yakijije abarwayi, ahumuriza abababaye, abwiriza agakiza. Benshi bakiriye inyigisho ze baramukurikira.
Abayobozi b’amadini bumvise babangamiwe n’ubutumwa bwe bw’urukundo no kwicisha bugufi, maze bagambirira kumwica. Yarahemukiwe, arafatwa, akatirwa urwo gupfa. Agatsiko karakaye gakurikira, abasirikari b’Abaroma bajyana Yesu kumusozi wa Golgota bamutera imisumari kumusaraba wibiti hagati y’abajura babiri.
Yesu yabambwe ku isaha ya cyenda za mu gitondo. Nyuma ya saa sita ikirere cyijimye amasaha atatu. Nyuma yaho, Yesu yarize n’ijwi rirenga ati: “Birarangiye,” maze atanga ubuzima bwe. Habayeho umutingito ukomeye utigisa amabuye kandi ufungura imva nyinshi.
Abigishwa ba Yesu bamanuye umurambo we kumusaraba. Babigiranye urukundo bawushyira mu mva nshya bafunga umuryango n’amabuye manini. Mu gitondo cya kare cy’umunsi wa gatatu habaye umutingito ukomeye.
Umumarayika amanuka ava mu ijuru, azunguza ibuye kure y’imva. Bamwe mu bagore bamukundaga baza gusiga umubiri we, batungurwa no kubona imva irimo ubusa. Bahuye n’abamarayika bababwira bati: “Ntabwo ari hano, ahubwo yazutse: ibuka uko yakubwiye akiri i Galilaya, ati:” Umwana w’umuntu agomba gushyikirizwa amaboko y’abanyabyaha, kandi akabaho. kubambwa, kandi umunsi wa gatatu uzamuka. Kandi bibuka amagambo ye ”(Luka 24: 6-8).
Nyuma yo kuzuka kwe, Yesu yahuye n’abigishwa be mucyumba cyo hejuru. Yaberetse ibikomere mu ntoki no mu rubavu, abaha amahoro y’Imana. Yamaze iminsi mirongo ine yigisha kandi avuga ibintu bijyanye n’ubwami bw’Imana. Urupfu rwe n’izuka rye, gahunda y’agakiza yararangiye.
Umunsi umwe, ubwo yavuganaga n’abigishwa be, Yesu yababwiye gutegereza i Yerusalemu kugeza babonye imbaraga z’Umwuka Wera. Ibi byabafasha kumuhamya aho bagiye hose.
Arangije kuvuga, yazamuye amaboko, abaha umugisha, azamuka mu ijuru. Igihe abigishwa bamwitegereza azamuka, haza abagabo babiri bambaye imyenda yera baravuga bati: “Yemwe bantu b’i Galilaya, ni iki gitumye mwitegereza mw’ijuru? uyu Yesu umwe, yakuwe muri mwe akajya mw’ijuru, niko azaza nk’uko wamubonye ajya mw’ijuru ”(Ibyakozwe 1:11).
Igihe rero abaturage ba Samariya bumvise ubutumwa bwa Yesu, baramwemera. Babwira uwo mugore bati: “Noneho ntitwemera ibyo wavuze, ahubwo ni uko twamwumvise ubwacu kandi tuzi ko mu by’ukuri ari Kristo.” Ubutumwa bwiza bwa Yesu Kristo, arizo nyigisho ze, urupfu, n’izuka rye, ni imbaraga z’Imana ku gakiza. Kugira ngo ubone agakiza, uze kuri Yesu, wihane, ureke icyaha.
Izere Umwami Yesu Kristo nk’Umukiza wawe bwite kandi umwiyegurire ubuzima bwawe. Noneho kubwimbaraga z’Umwuka Wera urashobora gukunda no kubabarira abantu bose, ndetse n’abanzi bawe. Mu gihe abakristo bakomeje kumvira kwizerwa, Yesu aha imbaraga zo kubaho kunesha icyaha.
Yesu ubu ari mw’ijuru asabira abantu kandi ategurira abizerwa (Yohana 14: 2-3). Umunsi umwe azagaruka gucira isi urubanza. Intumwa Yohana yanditse kuri uwo munsi. “Nabonye intebe nini yera, n’uwayicayeho … Nabonye abapfuye, aboroheje n’abakuru, bahagaze imbere y’Imana; ibitabo birakingurwa … kandi abapfuye bacirwa imanza muri ibyo bintu byanditswe mu bitabo ”(Ibyahishuwe 20: 11-12). Imana izatandukanya abayoboke bizerwa ba Yesu kristo nababayeho mu kutizera kwikunda. Azakira abizerwa bose mumazu yo mwijuru yateguye.
Urimo kubona imbaraga z’umuzuko uyu munsi? Niba atari byo,. Ngwino urebe Umwami wazutse!
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Ibi babigaragaje kuri uyu wa Mbere, tariki ya 4 Ukwakira 2021, mu Karere ka Kayonza, ubwo hatangizwaga amahugurwa ku barimu bahagarariye abandi baturutse mu bigo 40 bifite uburezi budaheza.
Aya mahugurwa akaba ari gutangwa n’Ikigo cy’Igihugu gishinzwe Uburezi ku bufatanye n’abandi bafatanyabikorwa.
Muri aya mahugurwa abarimu bari kwigishwa uburyo bamenya gukoresha ibikoresho bitandukanye byatanzwe na Leta mu gufasha abana bafite ubumuga kwigana n’abandi.
Abarimu bishimiye aya mahugurwa bavuga ko azabafasha cyane ngo kuko akenshi bahuraga n’imbogamizi zitandukanye mu kwigisha zirimo kuba batarahawe amahugurwa y’ibanze ku kwigisha abana bafite ubumuga ndetse no kutamenya gukoresha ibikoresho bitandukanye byifashishwa n’aba bana.
Bucyensenge Pascal wigisha mu Karere ka Rubavu ku Kigo cy’amashuri Abanza cya Kabirizi, yavuze ko imbogamizi bahura na zo mu kwigisha abana bafite ubumuga harimo no kudashobora kubavugisha.
Ati “Badutegura kuba abarezi ntabwo twigeze twiga uburyo bigisha abana bafite ubumuga ahubwo twageze ku bigo by’amashuri turahabasanga bidusaba kwishakamo ibisubizo, iyo ugerageje gushaka n’uko umufasha usanga nta bumenyi buhagije ufite. Natanga nk’urugero nk’iyo uhuye n’umwana ufite ubumuga bwo kutavuga, kumuvugisha mu marenga biratugora kuko nta mahugurwa menshi turabibonera.”
Yakomeje avuga ko hari n’ubwo bajya kwigisha aba bana bifashishije ibikoresho byabugenewe biri ku mashuri ariko bagasanga ubumenyi babifiteho ari buke bigatuma batabibyaza umusaruro ukwiriye.
Nshimiyimana Théoneste wigisha ku Rwunge rw’Amashuri rwa Mushongi mu Karere ka Rulindo, yavuze ko ku ishuri yigishaho hari abana 34 bafite ubumuga butandukanye akenshi ngo usanga hari abafite ibikoresho byabafasha ariko nta mwarimu uzi kubikoresha.
Ati “Ibibazo dufite akenshi batuzanira ibikoresho ariko nta mahugurwa ahagije twari twabona yo kubikoresha, ibi rero bituma tudafasha aba bana nk’uko bikwiriye.”
Umwarimu wigisha muri Kaminuza y’u Rwanda, Ishami ry’Uburezi unashinzwe Uburezi budaheza, Dr Gonzague Habinshuti, yavuze ko impamvu hashyizweho aya mahugurwa ari uko basanze abarimu bigisha mu bigo bidaheza bayakeneye cyane.
Ati “Twatumije abarimu kugira ngo tubahe ubumenyi mu bijyanye no kwigisha isomo akoresheje uburyo bwose bushoboka cyane ko hari n’ibikoresho REB yagiye igura igashyira ku bigo, hano turabereka uko bikoreshwa kuri buri cyiciro cy’ubumuga, uburyo umwana ufite ubumuga bwo kutabona ashobora kwigisha akoresheje ibyo bikoresho.”
Yavuze ko ubusanzwe hari ibitabo REB yajyaga itanga nyamara bikaba bitarimo ibyo gufasha abafite ubumuga ariko ngo abarimu barigishwa uburyo ibyo bitabo bashobora kubishyira mu nyandiko ikoreshwa n’abafite ubumuga bwo kutabona bakabasha kugisoma mu buryo bworoshye.
Umukozi w’Ishami ry’Ikoranabuhanga mu Burezi muri REB, Ngendahayo Théodore, yavuze ko icyo biteze kuri aya mahugurwa ari ugufasha abarimu gukarishya ubumenyi buhagije mu gukoresha ibikoresho bitandukanye byifashishwa mu kwigisha abana bafite ubumuga.
Ati “Mwarimu nasubira ku ishuri afite ubushobozi bwo kwigisha wa mwana ufite ubumuga akamwigisha ibisa n’iby’udafite ubumuga bizatuma biga bimwe kandi ntihagire n’umwe usigara inyuma.”
Kuri ubu mu Rwanda habarurwa ibigo 60 bifite uburezi budaheza, bifite ubushobozi bwo kwakira abana bafite ubumuga butandukanye bikabasha kubigisha badasigaye inyuma.
source : https://ift.tt/3AlGpQd


text:
Bigizi Gentil ari we Kipenzi ukunzwe mu ndirimbo zinyuranye zirimo; Yesu arabaruta, Ntacyo mfite, Imvugo yiwe n'izindi, yamaze gushyira hanze indirimbo nshya yise 'Umugoroba' igaruka ku karengane Yesu Kristo yagiriye ku musaraba.
Bigizi Gentil ni umuhanzi nyarwanda ukunze kuririmba indirimbo zivuga ibigwi Yesu Kristo. Mu kiganiro na Inyarwanda.com, Bigizi Gentil yavuze ko yanditse iyi ndirimbo ye nshya 'Umugoroba' ashaka kuririmba akamaro k'umusaraba. Yunzemo ko yashakaga kuvuga akarengane Yesu Kristo yagiriye ku musaraba. Yadutangarije ko mu gihe kitarambiranye, amashusho y'iyi ndirimbo azaba yageze hanze.
"Hari nimugoroba, unaniwe hadakurikijwe amategeko. I Getsemani wari unaniwe ariko byari ngombwa ngo upfe, byari ngombwa ko ncungurwa. Bagukubise bakora inkoni ibabaza. Bakwambitse ubusa, bakurega ibinyoma, baragushinyagurira kandi bakubeshyera. Ni iki cyatumye utikiza kandi ijambo ryawe rikiza?. Mbese ko wari kuvuga rimwe, umuriro ukamanuka bagashya. Iyo wongera kuvuga ingabo zikamanukira rimwe.
Ibyo byose warabiretse kugira ngo uncungure. Rimwe hari umugabo warenganye ku bwanjye, Yesu yararenganye. Mu mategeko y'abayuda ntibyari byemewe gufata umunyabyaha saa kumi n'ebyiri zirenga. Yafashwe n'abatambyi bakuru mu mwanya wa Polisi,...Bamukubise inkoni ataratsindwa n'urubanza, nabyo ntibyari byemewe. Yaciriwe urubanza n'abacamanza 3 kandi baragombaga kuba 23." Aya ni amwe mu magambo yumvikana mu ndirimbo nshya 'Umugoroba' ya Kipenzi.
UMVA HANO 'UMUGOROBA' INDIRIMBO NSHYA YA BIGIZI GENTIL


text:
YASUWE 28
Nyuma y’umwaka nshyingiranywe n’umugabo wanjye nabyaye abana babiri b’impanga maze kuko nari naniwe cyane nsaba mama wabaga mu ntara ko yaza akamfasha kubitaho mu gihe ntarakomera bamaze kugira amezi 3, mama asubira mu cyaro na we ajya kwita ku rugo rwe.Nyuma y’amezi 5, mama yarampamagaye ambwira ko atwite ndetse rwose ari hafi kubyara
Uyu usaba ko yagirwa inama ni umugore w’imyaka 29 y’amavuko(twahaye izina rya Naome) ufite nyina ariko se akaba yaritabye Imana.
Naome avuga ko nyina ubwo yari yasubiye mu ntara mu mezi atanu,yashatse kongera kugaruka mu rugo rw’umukobwa akahaba igihe gito kugira ngo ariho azabyarira.
Naome akomeza agira ati”Hanyuma nanjye nkamwitaho kuko njye abana banjye bari bigiye hejuru ho gato.
Nabanje gutungurwa no kubona mama agiye kubyara nyuma yanjye ariko nyine nubaha ko ari umuntu mukuru ufite uburenganzira n’ubushobozi bwo kwihitiramo uko atwara ubuzima bwe.
Mama naramwemereye araza mu gihe yitegura kubyara, mwitaho, mufasha kugura imyenda y’uruhinja n’ibindi bikenewe, hanyuma dutegereza ko umunsi wo kubyara ugera.
Mama yaje gutungurwa umunsi wo kubyara yahawe na muganga utaragera, twihutira kujya kwa muganga ndetse tugerayo yanegekaye cyane, biba ngombwa ko ahita atangira kwitabwaho by’umwihariko kuko basanze we n’umwana bafite ikibazo biba ngombwa ko bamubaga byihuse.
Abonye bikomeye, abwira muganga ko akeneye kugira icyo ambwira mbere yo kwinjira aho babagira, muganga amuha iminota mike turavugana ; ariko ibyo umubyeyi wanjye yambwiye ni agahomamunwa.
Yarambwiye ati ’Mwana wanjye aha ngiye sinzi ko mpasohoka amahoro, none rero reka nkubwire ukuri naguhishe, ubimenye, ngusabe n’imbabazi kandi nubwo utambabarira uzababarire uyu murumuna wawe ngiye kubyara, naramuka abayeho kuko we ni umuziranenge’.
Ubwo ntangira kumwirwa nibaza icyo kintu mama ansabira imbabazi kiranshanga, maze niko guhita ambwira ko burya se w’uwo murumuna wanjye ugiye kuvuka, ari umugabo wanjye. Ambwira ko baryamanye mu gihe yari yaraje kumfasha narabyaye.
Ntababeshye kwihangana byarananiye, nsohoka niruka, njya mu rugo mfata abana banjye njya ku mugore w’inshuti yanjye mubwira ko yanshumbikira igihe gito ngafata umwanya wo gushyira ubwenge ku gihe nkabitekerezaho neza, hanyuma ngafata umwanzuro, ariko uko ndushaho kubitekereza niko ubwonko bwanjye burushaho gushyuha.
Amakuru mfite nuko mama yabazwe akabyara umwana w’umukobwa muzima, ndetse ubu ko we n’umugabo wanjye birirwa banshakisha ngo bansabe imbabazi.
Ngaho bavandimwe, mungire inama. Ubu koko aba bantu mbakorere iki ?”


text:
Kugira ngo umukobwa ahore yishimye igihe cyose muri kumwe burya biterwa n’uko umusore bakundana amufata n’uko amuganiriza ndetse n’amagambo amubwira iyo bari kumwe.
Usanga abasore benshi cyangwa se abagabo bifuza kubona abakobwa b’inshuti zabo babasekera, babamwenyurira n’ibindi byerekana ko banezerewe, dore ko hafi y’abasore bose ngo babikunda ariko ngo ugasanga hari abatabigeraho bagakeka ko ahari ari uko inshuti zabo zitabishimiye. Nyamara ariko ngo si ko kuri kuko kugira ngo umukobwa yishime, aseke, amwenyure biterwa n’uko umusore bari kumwe yamufashe.
Urubuga rwa Elcrema rutanga zimwe mu nzira umusore ashobora gukoresha kugira ngo iyo nseko cyangwa se kumwenyurirwa akunda abe yabigeraho ari zo izi zikurikira:
1.Mubwire ko ari mwiza.
Buri mukobwa wese akunda kubibwirwa kandi igihe cyose abibwiwe biramushimisha agatangira kumwenyura no kugaragariza umukunzi ibyishimo bimurimo.
Igihe muri kumwe ukaba hari ikintu urimo kuvugana n’undi mukobwa haba amaso ku maso cyangwa se kuri telefoni, ukirangizanya na we hita ufata akaboko umukunzi, umusome ubundi umwiyegereze hanyuma mwikomereze ibyo mwari murimo. Bituma anezererwa agatangira no kumwenyura kuko bimwereka ko wari ukimwitayeho.
2.Kumukora mu misatsi igihe muri kumwe bimutera akanyamuneza.
Mureke aryame mu gituza cyawe umuganirize ariho yibereye kandi ntumukomakome umwereke ko atekanye kandi ko arinzwe ubundi umureke atete.
3.Mubwire ko umwitaho kandi ko uzahora ubikora igihe cyose agufite nk’umukunzi.
Gerageza ku buryo imvura nigwa muri kumwe umutwikira cyangwa umutize ikoti ryawe.Iki ngo ni ikintu abakobwa bakunda kandi kikabanezeza bikabagaragaraho.
4.Fata igihe atatekerezaga ko ushobora kubonana na we ushake akantu runaka kadahenze uzi ko akunda ubundi ukamushyire umutunguye, ngo ibyishimo azagira bizaba biruta uko ubikeneye.
5.Niba aguhaye impano ku munsi mukuru runaka, yifate umubwire wishimye ko uyikunze kandi ko yakunejeje kabone nubwo waba wabonye nta gishya ariko ngo kubimubwira biramushimisha akumva ko ataruhiye ubusa.
Niba yifuje ikintu kandi ukaba ugifite hita ukimuha azishima.
Refe:elcrema.com.com


text:
Ibikoresho Kama Nibishusho Icyifuzo cyo kugabana gikoresha ibice bya coniferi neza; ni ukuvuga igice cyoroshye cyigice cyo hejuru cyigice nigice cyo hejuru cyumuzi. Nitaye ku mpeta ngarukamwaka. Imiterere-karemano ya organic igizwe nigice cyaremye injyana nziza mumwanya udasanzwe. Hamwe nibicuruzwa byavutse muriki cyiciro cyibintu, organic-space-icyerekezo ihinduka kubaguzi. Byongeye kandi, buri gicuruzwa cyihariye kibaha agaciro karenze cyane.
Izina ry'umushinga : pattern of tree, Izina ryabashushanya : Hiroyuki Morita, Izina ry'abakiriya : studio Rope.
Igishushanyo gitangaje nuwatsindiye igihembo cya feza mu marushanwa yo kwerekana imideli, imyambaro n'imyenda. Ugomba rwose kubona ibihembo bya silver byegukana ibishushanyo mbonera bya portfolio kugirango umenye ubundi buryo bushya, bushya, umwimerere kandi uhanga, imyambarire n'imyenda.


text:
Imibereho Y'Abaturage
‘Gira So Yiturwa Indi,’ Ineza Bagiriwe Nabo Bayigirira Abandi
Mu mwaka wa 2011, abasore n’inkumi 13 barihuje batekereza uko bafasha bagenzi babo babuze igishoro kukibona bagatangira gukora nabo bakiteza imbere.
Ni igitekerezo bavuga ko bagize nyuma yo kwibuka ko n’abo bagiriwe neza bityo bakumva ko ari ngombwa kuyigirira abandi.
Bashinze umuryango bise ‘Acts of Gratitude, AOG’ ugamije gufasha bagenzi babo kwiyubakira ubushobozi, bakiteza imbere mu mishinga yabo y’iterambere.
Umwe mu banyamuryango ba Acts of Gratitude witwa Denise yabwiye Taarifa ati: “Iki kigo cyatangiye mu mwaka wa 2011 utangizwa n’abanyamuryango bari bafite intego yo gufasha kuko nabo bari bafashijwe n’abagiraneza mu buzima bwabo bwa buri munsi.”
Kugeza ubu abantu 151,295 nibo bafashijwe na ririya huriro kugira ngo bahange imirimo ibafasha kwivana mu bukene.
Mu mwaka wa 2016, abo muri ririya huriro batangiye guha urubuga urubyiruko rushaka kwikura mu bukene, batangiza icyo bise “Ingenzi Social Enterprise Programme.
Bamwe mu batewe inkunga barimo umusore witwa Israel Niyonshuti, wahawe Frw 1 000 000 kugira ngo azamure umushinga w’ubuhinzi yise “Tech Adopter”.
Uburyo bahisemo bwo kuzamura imibereho ya bagenzi babo babwise social entrepreneurship, bukaba ari uburyo bavuga ko bufasha abantu guhanga ikintu cyatuma imibereho yabo ihinduka, ikaba myiza kandi ikagirira akamaro bagenzi babo.
Umwe muri bo witwa Dènise Iradukunda ati: “ Twemera ko mu myaka iri imbere umuntu uzaba ufite icyo yagezeho kinini ari uzaba yarafashije abandi guhanga imirimo ihindura ubuzima bwabo n’ubw’abaturanyi.”
Mu rwego rwo gufasha urubyiruko kugera ku ntego, abagize ririya huriro bashyizeho ahantu ho kuruhuriza kugira ruhahererwe ubumenyi mu nzego rwifuza guhangamo imirimo.
Bahita ‘Innovation Hubs’( ibigo mpangadushya) kandi kugeza ubu hari ahantu habiri babikorera.
Ni mu murenge wa Kimironko mu Karere ka Gasabo no mu Murenge wa Nyamata mu Karere ka Bugesera.
Abahagana bahigishirizwa uko bakwiyegereza abafatanyabikorwa( networking), uko basesengura isoko ry’umurimo no kuwuhanga((business diagnosis and development), n’ibindi.
Bavuga ko mu myaka 15 iri imbere, bavuga ko bazafasha urubyiruko 3000 guhanga akazi no kugaha abandi.
Umwe mu bo bagahaye arashima…
Israel Niyonshuti ni umwe mubagiriwe akamaro na Acts Of Gratitude.
Yabwiye Taarifa ko miliyoni imwe y’amafaranga y’u Rwanda yahawe nabo muri ririya tsinda yamufashije guhanga umurimo, ubu akaba yarahaye urubyiruko akazi.
Ati: “Ubu mfite umurimo nahanze kandi ufitiye bagenzi banjye akamaro. Dukorera mu Murenge wa Niboye, Akarere ka Kicukiro mu Mujyi wa Kigali.”
Afite uruganda rukora ibyuma byifashishwa mu buhinzi harimo ibihungura ibinyampeke nk’ibigori, ibyuma bifasha abahinzi gutera imyaka n’ibindi.
Mu ruganda rukora biriya bikoresho hakoreramo n’abakobwa n’ubwo umubare munini ari uw’abahungu.
Imibare itangwa na Banki y’isi ivuga ko ubukungu bw’Afurika bugizwe ahanini n’imbaraga z’urubyiruko kuko rugize 80% by’abayituye.
Ibibazo bibiri urubyiruko rw’Afurika muri rusange n’urw’u Rwanda by’umwihariko ruhura nabyo mu kwiteza imbere ni ubujiji bukunze kuba intandaro y’ubukene.
Mu ntego z’iterambere rirambye za UN, enye nizo ziharanirwa kugira ngo zazamure urubyiruko ruve mu bukene n’ubujiji vuba kurusha izindi.
Izi ni iya mbere iharanira guca ubukene( No poverty), iya munani yo kubona no gukora akazi kaboneye kazamura ubukungu( decent and economic growth), iya cumi yo kugabanya ubusumbane( reduced inequality) n’iya 17 igamije ubufatanye kugira ngo intego zose z’iterambere za UN zise SDGs zigerweho(partnerships for the goals).


text:
Umwepisikopi(Archbishop) mu itorero Gatolika Augustine Akubeze yinubiye amacakubiri n’urugomo bikomeje kwibasira Nijeriya nyuma y’imyaka 60 ibonye ubwigenge ikaba yarakoronijwe n’Ubwongereza.
Ubutegetsi bw’abakoloni b’Abongereza muri Nijeriya bwarangiye ku ya 1 Ukwakira 1960, ubu hashize imyaka 60, ariko Archbishop Akubeze yavuze ko ibyo kwishimira ari bike cyane.
Mu ijambo yagejeje ku bayobozi b’amadini ku munsi w’ubwigenge, Umwepisikopi yasabye ko akarengane gakorerwa abakristo kamaze imyaka 60 muri Nigeria karandurwa, bitabaye ibyo Nigeriya yaba mu kaga gahoraho.
Yavuze ko bigoye kwishimira isabukuru y’ubwigenge mugihe barimo guhangana n’ibibazo nk’ubukene , Covid-19, hamwe n’inyeshyamba zikomeje kwica cyangwa gushimuta inzirakarengane zo muri Nijeriya, nk’umukobwa w’umukristo akaba n’umunyeshuri witwaLeah Sharibu.
Sharibu ni we mukobwa wenyine mu 110 bakuwe mu ishuri ryabo i Dapchi n’intara ya kisilamu mu Ntara ya Afurika y’iburengerazuba mu myaka ibiri ishize bagumye mu bunyage kuko yanze kureka imyizerere ye ya gikristo.
Archbishop Augustine Akubeze yakomeje kwinubira uko ibintu bimeze muri Nijeriya, yavuze ko iki gihugu kiri mu kaga gakomeye.
Amakuru dukesha Vatikani aragira ati: "Ubusanzwe, twe nk’igihugu dukwiye kwishimira iki gihe cyo kwizihiza yubile ya diyama y’ubwigenge bwa Nigeriya".
Archbishop Akubeze yakomeje agira ati:"Ariko ni gute dushobora kwishima mugihe benshi mu bantu bacu badashobora kubona ibyo kurya?"
"Nigute dushobora kwishima mugihe tureba buri munsi, iyicwa ry’abatuye Nijeriya rikorwa n’inyeshyamba?
"Twakwishima dute igihe Boko Haram ikomeje gufata bamwe mu bakobwa ba Chibok, kandi Leah Sharibu agifunzwe imyaka irenga itatu kubera ko yanze kwihakana Kristo?
"Twakwishima dute igihe Covid-19 yahungabanije ubukungu bwa Nigeriya na mbere yari ikennye?"
Ibi byabaye ubwo mu gihugu hose hari harangiye amasengesho y’iminsi 40 yo gusengera igihugu.
Umwepisikopi Augustine yasabye abizera gukomeza gusenga basaba ko ubwicanyi bukorerwa abakristo mu majyaruguru ya Nigeria bwarangira.
Ati:"Amasengesho akomeje kuba intwaro yacu ikomeye nk’abakristo.Turabashishikariza mwese gukomeza gusengera Nigeriya kuko iri mu byago. Nijeriya iracyafite umubabaro mwinshi nyuma y’imyaka 60 ibonye ubwigenge".
Archbishop Akubeze yasoje ababwira amagambo abaha icyizere kandi ashishikariza abantu kurangwa no kwizera Imana mu buzima bwa buri munsi.
Mu magambo ye aragira ati:"Iyaba abakristo n’abayisilamu bose bo muri Nijeriya bakurikizaga koko amategeko y’amadini yabo, twazagira Nigeriya yifuzwa n’ibindi bihugu ".
Source: www.christiantoday.com
[email protected]


text:
James na Daniella basohoye indirimbo nshya bise "Hembura"
Yanditswe na: Ubwanditsi2020-08-11 09:30:01
James n’umufasha we Daniella bamamaye mu ndirimbo"Mpa amavuta" yakunzwe n’abatari benshi, basohoye indirimbo nshya " Hembura", ikubiyemo ubutumwa buhamagarira ubwoko bw’Imana kuririra umurimo w’Imana.
Rutagarama James uririmbana n’umugore we Daniella Rugarama mu itsinda bise James & Daniella, bamaze gukora indirimbo zitandukanye kandi zikunzwe na benshi zirimo; Mpa amavuta, Nkoresha, Ububyutse na Narakijijwe. Ni itsinda ryatangiye kera umuziki, gusa ryamenyekanye cyane mu minsi ishize biturutse ku ndirimbo yabo ya mbere yuje amagambo aryoheye ugutwi n’umutima.
Tariki 1 Werurwe 2020 ni bwo James na Daniella bamuritse Album yabo ya mbere bise ’Mpa amavuta’ mu gitaramo cy’amateka ’Mpa amavuta live concert’ cyabereye muri Kigali Arena ari nacyo cya nyuma cya Gospel cyabaye muri uyu mwaka (kugeza ubu) dore ko nyuma yaho Leta y’u Rwanda yahise ihagarika ibitaramo n’ibindi bikorwa byose by’imyidagaduro mu kwirinda ikwirakwira ry’icyorezo cya Coronavirus gihangayikishije Isi.James na Daniella abaramyi bamenyekanye
Kugeza ubu, iri tsinda ryamaze gushyira hanze indirimbo nshya ’Hembura’ imwe mu ndirimbo zabo ziri kuri Album yabo ya mbere, batabashije gushyira hanze kubera ibibazo tekinike. Daniella yabwiye INYARWANDA ko iyi ndirimbo yabo nshya ari isengesho bahora basenga umunsi ku wundi binginga Imana kugira ngo yongere guhembura Itorero rya Kristo. Yavuze ko bayanditse mu rwego guhamagarira ubwoko bw’Imana kuririra umurimo w’Imana.
Daniella yavuze ko muri iyi minsi abantu barangaye cyane, mu gihe nk’iki ari bwo Itorero rya Kristo rikeneye guhemburwa kurusha ibindi bihe byabayeho. Yagize ati "Iyi ndirimbo ni isengesho duhora dusenga iyo twumva tunaniwe mu buryo bw’umwuka. Twayijyanye muri studio kugira ngo duhamagarire ubwoko bw’Imana kuririra umurimo. Ntekereza ko nta gihe Itorero rikeneye guhemburwa nk’iki gihe!".
Yunzemo ati "Iminsi ni mibi cyane, abantu bararangaye, dukeneye spiritual awakening kurusha ibindi bihe byabayeho!! Umutima ni uwo, ni ukuririra Imana yongere ihembure Itorero". Yasobanuye impamvu iyi ndirimbo yabo nshya isohotse muri iki gihe. Yagize ati "Iyi iri kuri album ya mbere ntitwashoboye kuyitanga muri concert kubera ikibazo cya technique cyabaye ntibyadukundira. Imana nibishima zirasohoka nyinshi zikurikirana Cyane!


text:
Uruhererekane rwa Ubaka ufite ubuzima bwiza kurushaho : Ikiganiro kinyura kuri Radiyo – Ubyumva Ute?
Insanganyamatsiko : Gushyigikira imibereho myiza ya ba rwiyemezamirimo mu bihe bya COVID-19
Kuva icyorezo cya COVID-19 cyatera, imiryango n’ibigo binyuranye byafashe ingamba zikomeye zo gukumira ikwirakwira rya virusi yacyo. Izo ngamba zagize ingaruka ku bantu mu rwego rw’imitekerereze n’urw’imibereho myiza n’ubukungu. Mu bantu bagizweho ingaruka cyane n’izo ngamba harimo abacuruzi na ba rwiyemezamirimo. Ingamba nko kuguma mu rugo no gufunga imipaka ndetse n’izindi zatumye ba rwiyemezamirimo batarabashaga gukomeza ibikorwa byabo cyangwa bakananirwa rwose gukomeza imirimo yabo ya buri munsi.
Kubera ko abacuruzi na ba rwiyemezamirimo bari gukora kugira ngo babashe kwikura mu ngorane zatewe n’icyo cyorezo, SME Clinic Response irashaka ko imibereho myiza ishyirwa imbere mu bigomba kwitabwaho kubera ko ari ingenzi gushyigikira ifatwa ry’ibyemezo n’ubushobozi bwa ba rwiyemezamirimo bwo gucunga ubucuruzi bwabo uko bikwiye.
Kubera iyo mpamvu, SME Response Clinic, ku bufatanye na Geruka Healing Center (GHC) izakoresha ikiganiro kizanyura kuri radiyo kuwa mbere tariki ya 18 Ukwakira 2021 saa moya za nimugoroba. Icyo kiganiro kizaba kitwa Gushyigikira imibereho myiza ya ba rwiyemezamirimo mu bihe bya COVID-19 kikazanyura mu kiganiro cya KT Radio Ubyumva Ute? Icyo kiganiro kizahuza inzobere mu by’imitekerereze na ba rwiyemezamirimo bakazaba baganira nazo ibyababayeho. Inzobere zizabagezaho ibijyanye n’imigenzereze ikwiye mu byerekeranye no kwiyitaho ubwabo hagamijwe gushyigikira ibikorwa byabo bya buri munsi.
Intego z’ikiganiro kizanyura kuri radiyo:
- Gukangurira ba rwiyemezamirimo n’abacurizi bafite ibigo by’ubucuruzi bito n’ibiciriritse ibyerekeranye n’imibereho myiza rusange bishobora gutuma barushaho kugira ubuzima bwiza.
- Kureba ibibazo bijyanye n’imibereho myiza byugarije ba rwiyemezamirimo n’abacuruzi bafite ibigo by’ubucuruzi bito n’ibiciriritse byatewe n’icyorezo cya COVID-19.
- Kungurana ubumenyi n’inama bwite ndetse n’ubumenyi ngiro ku byerekeranye no kwiyitaho n’uburyo bwo guhangana n’ibibazo abantu bagenda bahura nabyo umunsi ku wundi.
- Gushyiraho urubuga rwo kunguraniramo ubumenyi rwigirwamo ibintu binyuranye bijyanye n’imigenzereze myiza yo guteza imbere imibereho myiza ya ba rwiyemezamirimo.
- Gusangira amakuru ku bijyanye na serivisi z’ubufasha ziriho zihabwa abantu ku giti cyabo bafite
Umusaruro utegerejwe uzava muri icyo kiganiro:
- Kurushaho kumenya ibibazo bijyanye n’imitekerereze n’imibereho myiza ba rwiyemezamirimo n’abacuruzi bato n’abaciriritse bagize bitewe na COVID-19.
- Kurushaho kwiga no kungurana ibitekerezo hagati ya ba rwiyemezamirimo n’abacuruzi bato n’abaciriritse bakorera mu cyaro n’abakorera mu mijyi ku byerekeranye n’imigenzereze myiza ijyanye no kwita ku mibereho myiza mu gihe havutse ibibazo.
- Kongerera ubushake ba rwiyemezamirimo n’abacuruzi bato n’abaciriritse bwo gushaka ubufasha mu bijyanye n’ubuzima bwo mu mutwe.
- Kurushaho kumenya impamvu ari ngombwa guteza imbere ishami ryita ku mibereho myiza mu rwego rw’imitekerereze kuri ba rwiyemezamirimo bagitangira.


text:
Moses ni izina rihabwa umwana w’umuhungu rifite inkomoko mu Giheburayo ku izina Mosheh rikaba risobanura ’Umuhungu’ (son) uretse ko hari n’aho risobanura ’uwakuwe mu mazi’.
Bimwe mu biranga ba Moses
Moses ni umuntu ukora ibintu byose ashingiye ku buhanga n’ibintu bisobanutse cyangwa bifatika yasobanurira n’undi wese akumva impamvu zabyo.
Ibyo bituma na we abaza ibibazo byinshi ndetse agakunda gusaba ibisobanuro ku kintu cyose umusabye gukora.
Akunda ibintu byo gutembera no gukora ubushakashatsi n’ubuvumbuzi,ibyo bigatuma amara umwanya munini ari wenyine.
Moses ni umuhanga ,azi gufata ibyemezo kandi ahora ashakisha uko yakwiga ibintu bishyango yunguke ubumenyi.
Ni umuntu ugira ibanga kandi uhitamo ikintu gikomeye kizatuma yubaka izina akaba ari cyo akora.
Ni umuntu uzi gushakisha udushya,azi gukunda, yita ku bantu ku buryo atapfa ku kukwirengagiza kandi akunda umuziki.
Ntabwo akunda ibintu byo gukorera ku gahato cyangwa gukora hari umuntu umuhagaze hejuru, arikoresha ntakunda umuntu umutegeka.Yishimira impano ze no kuzikuza kandi aba ashaka kugera ahantu kure hashoboka.
Ni umuntu ugira umujinya hafi udakunda ibintu bimuvangavanga nubwo adakunda kurakara iyo yarakaye wamuhunga.
Nubwo ari umuhanga, Moses biramugora kwisobanura bitewe nuko asa n’udashabutse, aba ashaka ko ibikorwa bye byivugira kurusha amagambo yavuga.


text:
Mu Rwanda
‘Muri Bo Nta Mana Irimo’: Kagame Abwira Abashaka Guha U Rwanda Amabwiriza
Perezida Paul Kagame yasabye abanyarwanda kumenya ibibafitiye inyungu akaba ari byo bakurikira, kuko iyo bitabaye ibyo baha urwaho abanyamahanga bashaka kubaryanisha.
Ni ubutumwa yatangiye mu nana y’iminsi ibiri ya Komite Nyobozi Yaguye y’Umuryango FPR Inkotanyi, yatangiye kuri uyu wa Gatanu.
Yahereye ku buryo u Rwanda ruri mu bihe byo Kwibuka Jenoside yakorewe Abatutsi mu 1994, avuga ko ari n’igihe cyo kwibuka n’icyabishe.
Yavuze ko Abanyarwanda bakwiye kwisuzuma uburyo bemeye kubibwamo amacakubiri, kugeza ubwo mu rugo rumwe umugabo yumva ko atari umwe n’umugore banafitanye abana.
Ati “Kandi igisobanuro cyabyo ni uko mugomba kuryana, namwe mukagenda mukabikora. Ese ubwo ikibazo ni icy’uwo muntu wo hanze waje akabumvisha ko uri uyu, akumvisha undi ngo uri uriya, akanabumvisha ko mugomba guhangana?”
Yavuze ko uburyo bwiza bwo gukemura ibyo bibazo ari ukubanza kwimenya ubwanyu no kumenya ibibafitiye inyungu, akaba ari byo mukurikira.
Yakomeje ati “Iyo ibyo byose rero bimaze kutunanira, kumenya abo turibo n’icyo dushaka n’uko dukwiriye kukigeraho, nyine iyi mico mibi yose niho ivukira, niho itujyamo, hanyuma ahubwo babandi bo hanze navugaga bakaboneraho umwanya wo kudukiniraho koko. Rwose bakatujyamo bakadukina.”
Yatanze urugero ku isenene, uburyo iyo abantu bamaze kuzifata bakazishyira mu kintu kimwe ngo zitabacika, zijya kugera mu isafuriya zarwanye hagati yazo zamaranye.
Ati “Namwe rero abanyafurika, natwe twese, mureke kumera nk’isenene. Uriya utegereje kubakaranga arabihorera mukabanza muka… buri umwe akabonamo undi umwanzi we, bakicana, ariko umuntu yiyicariye hariya abategereje ngo abakarange nyine.”
Perezida Kagame we yavuze ko yabirokotse kera, ku buryo abo hanze ababwira uko ashatse kuko ntacyo bamugira. Yabihuje n’uko n’iyo wemeye kubakorera, amaherezo nawe urangirira “muri ya safuriya.”
Yakomeje ati “Niyo wakurikiza ibyo bakubwira cyangwa bakubwiye, cyangwa ibyo bagushakira, cyangwa ibyo bakugira gute, uzarangirira aho bagukaranga.”
“Ariko icyo nababwira, nabo ni abantu, muri bo nta Mana irimo. Ikiremwamuntu nkanjye, kuza kumbwira ibyo u Rwanda rukwiriye kuba rukora, OK. Ndagutega amatwi, ntabwo nakwanga gutega amatwi, rwose.”
Yavuze ko n’ibihugu bishaka guha amabwiriza ibindi nabyo bifite ibibazo.
Yakomoje kuri bimwe byuzuye ivanguraruhu, aho abirabura baraswa ku manywa y’ihangu cyangwa abatavuga rumwe n’ubutegetsi bakaraswa kubera amatora.
Ku bihugu bisuzugurwa ngo usanga ikibazo gito gihinduka mpuzamahanga, nyamara kuri bya bihugu bikomeye, ikibazo cyose kigafatwa nk’ikiri mu bushobozi bw’igihugu.
Ati “Ni nko kukubwira ngo ikibazo icyo aricyo cyose tuzajya tukubwira uko ukigenza, nitwe tukuyobora, tuzakubwira uko uzajya wifata, uko uzajya uvuga, ndetse tuzajya tubahitiramo n’abayobozi banyu, abo dushaka. Mu Kinyarwanda baravuga ngo utakwisha aragukerereza.”
Yavuze ko ubu butumwa abutanga kugira ngo urubyiruko rugire amahitamo rugomba gukora kugira ngo ruzavemo abayobozi bafata ibyemezo, mu gihe abahari ubu bakomeje gusaza bajya ku ruhande.
Iyi nama y’iminsi ibiri yahurije hamwe abanyamuryango barenga 650, bahagarariye inzego zitandukanye. Iri kubera muri Intare Conference Arena, i Rusororo.


text:
Nyuma y’ibivugwa ko abagore benshi bikundira abagabo bakize, b’ibyamamare cyangwa bafite uburanga (beau- gar), bishobora kuba atari ukuri ngo kuko burya ahubwo abagore bakunda abagabo bacisha make.Mu bushakashatsi bwakozwe buvuga ko abagore 3 kuri 4 bikundira umugabo wita ku mukunzi we. Kuba umuntu yaba ari umuhanga afite amashuri, mu bagore babajijwe, 17 % ni bo bakunda abagabo bateye batyo. Kuba umugabo yaba azi kuganira, no kuzuza inshingano zo mu rugo ngo ni kimwe mu bintu by’ingenzi bikurura abagore nk’uko 57% babajijwe babivuga.
Burya ngo abagore bareba ibintu byinshi mbere yo gukora igikorwa cy’urukundo harimo n’ahantu yahuriye n’umukunzi we. Mu bagore babajijwe, 52 % bavuga ko bifuza gukora igikorwa cy’urukundo ku hantu bapanze guhurira n’abo bakunda.
Abagore benshi bemeza ko urukundo atari intambara, cyangwa ubunyamaswa. Abangana na 69 % by’ababajijwe, bifuza abagabo bababwira neza kandi biyoroshya iyo baryamanye. Ku kuba umugabo yaba azi gukorera umugore we utuntu tudasanzwe mu buriri, ngo biza ku mwanya wa 2.
Mu bakoreweho ubushakashatsi, 3 % byabo bagore ngo ni bo bifuza umuntu umeze nk’inyamaswa (utiyoroshya) mu gihe ari gukora igikorwa cy’urukundo.
Urukundo ntiruziraho!
Kumenya uko umuntu yavuga urukundo icyo ari cyo biragoye kubona amagambo. Ku bagore 34 % by’ababajijwe bavuga ko urukundo rubanza gutegurwa rukamara igihe no kureba imimerere isanzwe y’umukunzi.
Abandi 30 % babajijwe bavuga ko urukundo ari ubushake buza mu muntu nyuma y’igihe. Abandi bo bavuga ko urukundo ari ibyiyumvo bitagira gitangira (sentiment "incontrôlable") bishobora kuza mu muntu igihe icyo ari cyo cyose cy’ubuzima. Bakabigereranya n’urukundo ruhutiyeho ruba ruri mu bantu bakiri bato kuva ku kigero cy’imyaka (18-34).
Ubu bushakashatsi bwakozwe n’urubuga rwa internet :Se rencontrer.com, bwakorewe ku bantu 971 batarashaka ingo zabo, ndetse n’abantu bashakisha abakunzi, bukaba bwarakozwe hagati y’amatariki 27 na 29 Nzeri 2011.


text:
Ni kuri uyu wa gatatu taliki ya 23/08/2017 habaye ikiganiro n’itangazamakuru gihuje abayobozi 300 bo mu nzego zinyuranye harimo abayobozi bashinzwe umutekano urwego rwa police n’ingabo, abo mu buyobozi bw’ibanze n’umujyi wa Kigali aho biyemeje gukora ibisa n’ihohotera rivanze n’ivangura baca burundu abazunguzajyi mu mugi wa Kigali.
Bwana Nyamurinda Pascal umuyobozi w’umugi wa Kigali akaba yaratangaje ko kudakoresha ingufu ku bazunguzajyi n’ababagulira bituma batubahiriza amategeko yashyizweho kuva 2015 bikagaragazwa n’imyitwarire idahwitse yabo bityo umujyi wacu ubusanzwe uzwiho kurangwa n’isuku n’umutekano ukahononokera bitewe nabo.
Bwana Nyamurinda akaba yakomeje yemeza ko kimwe mu byaranze iyi minsi hagaragaye akajagari gakabije kugeza aho abo bazunguzajyi bari basigaye batumva ibyo tubabwira bagahitamo guhangana n’inzego z’ubuyobozi niz’umutekano, ibyo ntitugomba kubirebera ariyo mpamvu bigomba guhagarara burundu. Ati iyo akajagari nka kariya kagenda gakura turamutse tubijenjekeye kazavamo ibindi bibazo by’umutekano amazi yararenze inkombe.
Umuyobozi w’umugi wa Kigali yakomeje atangaza ko izo ngamba zigiye guhita zishyirwa mu bikorwa guhera uyu munsi aho abazunguzajyi bose bagiye gufatwa bagasubizwa kw’ivuko ryabo ati ntitwishingiye abica amategeko kubera ko bahisemo nabi baza kuzerera mu mujyi kandi ntacyo bafite bahakorera.
ACP BADEGE Theos umuvugizi wa police y’igihugu wari witabiriye icyo kiganiro yatangaje ko guhera ubu police y’igihugu igiye gushyira mu bikorwa icyo cyemezo ihashya burundu umuco mubi wari utangiye kwaduka wo gusuzugura inzego z’umutekano ati tugiye kwongera ingufu mu muhanda kuko dufite ibikoresho n’abapolisi bahagije kuruta DASSO.
Kubona Leta y’u Rwanda guhita ikoresha imbaraga za gisirikare cyangwa za police ngo irereka amahanga ko byose ari Smart nsanga atari igisubizo kirambye hagombye kubanza kubaho ubwenge n’ubushishozi hamenyekana impamvu nyayo abo bantu bahunga kw’ivuko ryabo bakaza kwirunda mu mugi noneho hagafatwa umwanzuro nyawo hatirengagijwe imibereho mibi bashobora kuba babayeho iyo kw’ivuko naho ubundi bitagenze bityo hazabaho ibisikana ry’imodoka zibacyura from Kigali nizindi zibatunda zibakuye mu cyaro basubira kuwuzunguzamo nubwo bwose Nyamurinda atekereza ko uzajya agaruka bazajya bamusubizayo kugeza ubwo arambiwe kuwugarukamo.
Tubibutse ko muli abo bazunguzajyi bavugwa higanjemo cyane n’abana b’abakobwa bahetse impinja birirwa basabiriza mu mugi.
Bamwe mu basesenguzi barabona ari ubundi buryo bwo guhohotera ikiremwa-muntu mu rwego rw’ivangura no gutera abaturage ubwoba aho kubutera umwanzi ! bityo uwavuze ati ‘‘ubwo amatora ya Kagame arangiye n’agahenge kararangiye’’ ntiyabeshye pe!
Byanditswe kuwa 24/08/2017, na:
A.BEN NTUYENABO, KIGALI-RWANDA.